Janganlah Tarik Suami Anda ke Neraka, Puan-Puan

"Mana-mana suami atau bapa yang membiarkan anak atau isterinya mendedahkan aurat di khalayak ramai, maka dia akan diazab juga bersama anak atau isterinya di neraka nanti," sambung Ustaz itu.

"Ustaz tuhan ke nak tentukan syurga neraka?" tiba-tiba bertanya seorang lelaki. "Ustaz siapa nak tentukan syurga neraka?"

"Awak tau kan hukum menutup aurat?" tanya Ustaz itu balik.

"Siapa Ustaz nak kata orang yang tak buat masuk neraka?" tanya lelaki itu, tak puas.

"Yang saya tahu, kalau benda dah wajib, kalau tak buat, saya masuklah neraka. Kalau saya tak masuk neraka, itu Allah swt punya kuasa la," jawab Ustaz itu.

"Ustaz tak boleh nak menerakakan orang Ustaz. Ustaz pun manusia biasa, tak sempurna," balas lelaki itu.

"Sebab tu saya buat benda wajib, sebab saya tau saya tak sempurna, yang elok semua Dia aja, jadi saya buatla perintah Dia sebab Dia kata tak buat, masuk neraka," jawab Ustaz itu.

"Bukan kuasa Ustaz nak tentukan syurga neraka Ustaz," kata lelaki itu.

"Betul. Bukan juga kuasa kita nak elakkan buat benda wajib ni, Tuan," kata Ustaz itu. "Dah jelas, ada perbuatan menjurus ke neraka, tak elok la kot kita nak kata benda tu semua tak apa."

"Lagipun, takkan la saya nak ajar orang ramai tak apa la bukak aurat, mana lah tau Allah ampun dosa anda semua," kata Ustaz itu sambil meneguk air. "Bukak la baju tu, tak apa aih!"

"Sayang bini ni, bukan sekadar bagi hadiah kat dia aje, Tuan," kata Ustaz itu lalu tunduk merenung kertas di hadapannya.


Orang Melayu Suka Main Tiru je Kalau Nak Makan Makanan Halal

Beberapa tahun dahulu saya pernah menyertai bos dan rakan-rakan pejabat yang lain untuk berbuka puasa di sebuah restoran ala Mexico di Damansara. Majoriti rakan pejabat saya bukan beragama Islam, namun memandangkan ketua pengarah telahpun membuat tempahan di restoran berkenaan untuk meraikan semua orang, maka saya beserta 2 orang lagi rakan Muslim lain pun akur saja.

Lagipun restoran itu memang menyediakan buffet istimewa sempena Ramadhan. Siap ada buat promosi dalam Groupon lagi masa tu. Mestilah halal kan sebab nak jamu orang buka puasa?

Semasa beratur mengambil makanan, saya berbisik untuk bertanyakan kepada seorang pelayan sama ada makanan yang dihidangkan itu semuanya halal. Namun apa yang dia maklumkan memeranjatkan saya.

Nasib baik pelayan berbangsa India itu mempunyai sedikit pemahaman tentang isu halal dan haram. Walau bagaimanapun, saya dan dua kawan lain terus timbul rasa ragu-ragu nak makan. Jamah sikit je nasi dan sayur untuk mengalas perut lepas tu kami memohon diri untuk beransur pulang.

Tetapi tempat itu memang penuh dengan orang Melayu. Saya terfikir, adakah mereka menyemak terlebih dahulu status halal sebelum membuat reservation di situ? Ataupun main belasah je sebab ada "promosi Ramadhan?"

Atau... adakah mereka memang jenis tak kisah? Yang penting, bukan makan babi?

Masyarakat Melayu kita kadang-kadang suka main ikut je apa orang lain buat. Nampak ada seorang wanita pakai tudung di kedai XYZ, terus label kedai XYZ tu sebagai halal. Masalahnya, betul ke halal?

Konsep halal ini sebenarnya terlalu luas skop dia. Bukan sekadar merangkumi topik babi dan alkohol sahaja. Rata-rata orang bukan Islam tidak tahu bahawa haiwan perlu disembelih dengan betul sebelum dilabel halal. Tapi rupanya orang Melayu sendiri pun ramai yang lebih jahil daripada non-Muslims.

Tapi....bila mereka berjalan ke luar negara, nampak gaya macam dah tak kisah sangat pun pasal halal haram. Pergi kedai yang jual babi dan alkohol, tapi order makanan sayur. Walaupun hidangan tu berasaskan sayur, adakah anda pasti ia bersih dan suci daripada tercemar dek daging babi tu? Peralatan yang digunakan pun dah sah-sah bercampur-campur kan?

Peniaga di luar negara juga sama seperti di Malaysia. Mereka menjual aiskrim, fritters ataupun street food yang nampak secara kasarnya seakan-akan halal. Tapi anda perlu fahami bahawa halal itu bermula seawal proses penghantaran dan penyediaan barang, proses memasak, seterusnya proses menghidangkan kepada anda. Semua aspek perlu diambil kira.

Kalau dalam mentega yang mereka gunakan awal-awal tu dah mengandungi babi, maka terus jadi tak halallah makanan itu. Ataupun mereka goreng udang menggunakan minyak bekas gorengan bacon. Maka, sudah tercemarlah makanan anda. Dan fish & chips yang menggunakan beer dalam adunan tepung. Halal ke?

Perkara ini bukan sahaja tertakluk kepada mereka yang sering mengembara ke luar negara. Malah dalam negara pun sama. Tengok ada kawan melayu pegi kafe tu, dia pun laju je nak pegi. Tak tahu ke kawan anda tu entah-entah jenis Melayu liberal? Semaklah dahulu sebelum pergi. Jangan jadi pak turut!

Pihak JAKIM telah menyediakan satu platform komprehensif yang menyenaraikan produk/restoran halal di seluruh negara. Kalau mana-mana syarikat yang belum dapat status halal tu, anda boleh hubungi terus mereka dan tanya sendiri.

Contohnya, sebelum saya ke Jepun dahulu, saya hantar email kepada Japan Halal Association untuk bertanyakan status halal beberapa restoran yang ingin saya kunjungi dalam itinerari. Selain itu, saya juga menghantar email kepada pihak hotel di mana kami bermalam, Nestle, Meiji dan pihak taman tema untuk bertanyakan kandungan bahan yang digunakan dalam makanan dan snek keluaran mereka. Daripada situ, saya lebih berkeyakinan untuk memilih makanan yang selamat dan terjamin halal dan mengelakkan daripada menyentuh makanan yang tidak halal atau diragui.

Pendekatan 'agresif' inilah yang perlu digunakan oleh semua orang. Kita mahukan makanan halal? Buat tinjauan dan gali betul-betul. Kalau dapat jawapan yang tak memuaskan dan anda berasa was-was, lebih baik ditinggalkan dan cari tempat lain. Bukan sekadar melepaskan batok di tangga.


Bahaya Dan Kesan Buruk Guna Minyak Masak Berulang Kali

"Kalau hujan-hujan ni pekena pisang goreng panas dengan kopi mesti best."

Biasa dengar ungkapan macam tu? Mesti selalu kan. Kalau gantikan pisang goreng tu dengan keropok lekor, cekodok, cucur udang, hatta ayam goreng sekalipun mesti jadi best juga. Dengan syarat dimakan panas-panas. Tekstur rangup, krup krap krup krap. Sedap betul semua makanan yang digoreng deep-fry ni kan?

Saya pasti anda sendiri sedar dan tahu betapa tak sihatnya makanan bergoreng. Tapi kali ini saya nak kupas lebih lanjut mengenai minyak menggoreng itu sendiri. Kalau kita lihat gerai di tepi jalan, mereka menggoreng dengan minyak penuh kawah dan sudah semestinya minyak itu digunakan berulang kali. Lepas goreng pisang, goreng cucur ubi, lepas tu goreng karipap, goreng segala macam kuih. Sepanjang hari minyak yang sama digunakan sehinggalah habis jualan kuih.

Dan kemungkinan besar pada keesokan hari pun mereka guna minyak yang sama kan? Sep duit kos sikit. "Lagipun minyak tu belum jadi warna gelap lagi, apa salahnya," kata peniaga.

Betul ke minyak masak boleh diguna berulang kali sampai jadi warna gelap?

Minyak masak seperti minyak sawit sebenarnya bernutrisi tinggi kerana mengandungi vitamin E yang baik untuk kesihatan. Namun minyak masak ini akan mengalami tindak balas kimia setiap kali dipanaskan pada suhu tinggi. Kandungan asid lemak tepu dan tidak tepu dalam minyak yang akan menghasilkan radikal bebas apabila melalui proses pengoksidaan. Radikal bebas inilah yang selalu dihubungkaitkan dengan penyakit kardiovaskular, barah dan juga penyakit neurodegeneratif.

Kajian oleh sekumpulan penyelidik dari Fakulti Perubatan, Universiti Kebangsaan Malaysia pada tahun 2007 mendapati hampir 98% kandungan vitamin E dalam minyak akan musnah selepas lima kali digoreng. Ini menunjukkan minyak itu telahpun kehilangan khasiat malah pengambilan minyak ini boleh memudaratkan kesihatan.

Pada tahun 2012, satu tinjauan telah dibuat sekitar Kuala Lumpur yang mengambilkira tahap kesedaran para peniaga tentang tabiat mengguna semula minyak masak. Seramai 100 peniaga mengambil bahagian dan 71 peniaga rata-rata sedar bahawa mereka tidak boleh menggunakan semula minyak masak secara berulang kali atas faktor memudaratkan kesihatan pembeli. Namun 63 daripada jumlah itu masih tidak kisah dan berterusan melakukannya kerana mahu menjimatkan kos.

Penyelidik juga telah mengambil beberapa sampel minyak dari setiap peniaga dan hasil ujian mendapati kadar peroksida (peroxide) dalam minyak yang digunakan adalah berbahaya dan tidak selamat digunakan. Nilai sebenar yang selamat diambil oleh manusia hanyalah tidak melebihi 10 mEqO2/kg tetapi kesemua purata minyak yang digunakan telah melanggar Peraturan-Peraturan Makanan 1985.

Malah ada peniaga yang menggunakan minyak dengan kandungan peroksida setinggi 214.25 mEqO2/kg!! Berapa kali dia 'recycle' minyak ni? Wek.

Dalam kajian lain yang dibuat pada tahun 2008 oleh penyelidik dari UKM juga, kandungan bahan toksik yang terhasil dalam minyak masak selepas 5 dan 10 kali pemanasan menyebabkan tekanan darah naik dan jantung mula mengalami kerosakan tisu. Aras kolestrol dalam darah juga akan meningkat selain mempunyai tanda-tanda aterosklerosis (atherosclerosis).

Aterosklerosis merupakan adik-beradik kepada arteriosklerosis. Ia terjadi sebagai satu proses pengerasan dinding salur darah di bahagian arteri yang disebabkan oleh pembentukan lemak. Kejadian ini akan menyekat pengaliran darah ke seluruh tubuh dan boleh menyebabkan serangan jantung, strok dan kematian.

Jadi, sekarang anda masih nak berjimat ke ataupun nak selamat?

Sekiranya anda memasak di rumah, janganlah berulang kali menggunakan minyak. Paling selamat pun guna sebanyak 2 kali, lepas tu buang aje lah. Isi minyak terpakai tu dalam botol dan hantar ke pusat kitar semula.

Kalau nak beli makanan dari pasar malam atau tepi jalan pula, sentiasa beringat-ingatlah. Kalau taknak sakit jantung muda-muda, jangan amalkan membeli dari peniaga yang suka jimat kos. Perhatikan dahulu cara mereka menggunakan minyak sebelum membeli. Anda mampu membuat pilihan bijak ke arah kehidupan yang lebih sihat.


Kesan Dan Keburukan Beri Gajet Henfon Kepada Anak-Anak

Adakah anda selalu memberikan gajet kepada anak?Anak selalu menangis, anda tak tahu nak buat apa, maka terus bagi gajet?Anak anda seolah-olah ketagih tengok Youtube?Anak anda boleh menghadap gajet sehari suntuk tanpa perlu makan atau ke tandas?

Pada bulan Oktober 2016, Akademi Pediatrik Amerika (American Academy of Pediatrics, AAP) telah memberi garis panduan terbarutentang pendedahan media digital kepada kanak-kanak.Antara senarai dalam garis panduan tersebut menyatakan:

Bagi kanak-kanak di bawah 18 bulan, penggunaan sebarang gajet MESTI dielakkan kecuali untuk membuat panggilan video.

Ibu bapa yang ingin memperkenalkan media digital kepada anak berusia 18-24 bulan diharuskan memilih program yang berkualiti dan tonton bersama-sama untuk membantu mereka fahami apa yang mereka lihat.

Bagi kanak-kanak dari 2 hingga 5 tahun, hadkan masa menggunakan gajet kepada SATU JAM sahaja SEHARI dan menggunakan program yang berkualiti tinggi. Ibu bapa perlu tonton bersama dengan anak-anak untuk bantu mereka faham apa yang dilihat dan aplikasikan ke dunia sebenar.

Bagi anak-anak 6 tahun ke atas, tetapkan had masa secara konsisten dan pantau semua jenis media yang ditonton/digunakan. Pastikan penggunaan gajet tidak mempengaruhi masa tidur, masa riadah dan tidak mengganggu kemahiran asas lain bagi kanak-kanak.

Tetapkan masa yang tidak dibenarkan untuk memegang gajet seperti ketika sedang makan malam atau semasa memandu. Selain itu, tetapkan juga senarai lokasi yang tidak dibenarkan menggunakan gajet, contohnya bilik tidur.

Sentiasa berbincang dengan anak tentang keselamatan ketika melayari dunia digital dan cara berkomunikasi dengan betul sama ada secara dalam talian (online) mahupun luar talian (offline)

Garis panduan ini harus diambil berat dan digunakan sebaik-baiknya oleh ibu bapa kerana tinjauan NHMS yang dijalankan oleh Institut Kesihatan Umum Malaysia pada tahun 2016 mendapati 52.2% kanak-kanak berusia bawah 5 tahun dibenarkan menonton atau menggunakan gajet (termasuk TV) pada tempoh yang melampaui had dan tidak wajar bagi seorang kanak-kanak.

Statistik ini amat membimbangkan kerana screen time yang panjang boleh mengganggu pertumbuhan mental dan fizikal seorang kanak-kanak. Sememangnya tidak dinafikan kita kini hidup dalam dunia teknologi dan penggunaan alatan elektronik banyak membantu dalam kehidupan seharian. Namun jika dibiarkan, kanak-kanak ini kelak akan mempunyai masalah apabila mereka meningkat dewasa.

Ibu bapa harus biarkan sahaja ajar anak berasa bosan kerana pada saat mereka bosan, minda mereka secara automatik akan mula berfikir secara kreatif, meneroka segala aktiviti yang berkemungkinan akan menghilangkan kebosanan itu. Sebaliknya, sekiranya anda membiarkan mereka memegang gajet, mereka tidak akan mahu berfikir langsung dan terus khayal dalam dunia fantasi ciptaan orang lain.

Mungkin anda rasa agak mencabar nak hentikan anak daripada memegang gajet. Tapi anda perlu tahu bahawa anak-anak mudah terganggu apabila ada gajet di sekeliling mereka. Sebagai contoh, situasi di mana seorang ibu sedang menyusukan anak. Walaupun anak kecil itu tidak melihat apa-apa skrin di hadapannya, tetapi dia masih boleh diganggu dengan bunyi dan cahaya yang mungkin boleh mengganggu proses penyusuan.

Selain itu, gangguan itu juga boleh memberi kesan terhadap hubungan ibu dan anak. Proses penyusuan/memberi makan itu sebenarnya harus membentuk satu perhubungan yang erat kerana kedua-dua mereka sedang bertentangan wajah dan bersentuhan. Bayangkan jika anak itu sering terganggu dengan gajet ataupun ibu sibuk main whatsapp? Lama-kelamaan anak ini akan mengalami masalah disiplin apabila besar nanti sekiranya dia 'diabaikan' sejak kecil.

Anda perlu pertimbangkan segala kesan positif dan negatif sekiranya benar-benar mahu anak bermain dengan gajet. Panduan di atas ini tidak bermakna anda tidak boleh bermain video game langsung ataupun menonton tv bersama-sama anak. Apa yang lebih penting adalah komunikasi dan keakraban sesama ahli keluarga.


Fenomena kena tindih jin menurut sains

"Aku terjaga dari tidur dan aku melihat ada satu lembaga hitam sedang memerhatikanku. Aku seakan-akan boleh dengar dia sedang berkata sesuatu. Aku ketakutan melihat pandangan sinis mata merahnya itu. Tiba-tiba lembaga itu berada di atasku dan memuntahkan sesuatu. Aku dapat merasakan lendir dan basah yang menimpaku"

Ianya mungkin bagaikan skrip di dalam sebuah filem seram. Namun ianya adalah pengalaman sebenar dari seseorang yang menceritakan tentang fenomena "kena tindih jin" atau lebih dikenali sebagai "sleep paralysis". Mari kita selami lebih dalam apakah kejadian kena tindih jin yang sebenarnya.

Kejadian ditindih jin atau dihempap jin ini biasanya berlaku ketika hendak tidur ataupun ketika hendak bangun dari tidur. Terdapat tiga kategori halusinasi tindih jin ini iaitu halusinasi pencerobohan dimana individu akan merasakan seperti ada aura jahat dan menakutkan di dalam bilik sehingga mampu bertukar kepada halusinasi hyper yang boleh menipu otak menyangka kehadiran penceroboh itu adalah benar-benar berlaku. Contohnya seperti berlaku pecah rumah.

Jenis yang kedua pula ialah halusinasi 'syaitan dan jin'. Situasi yang dialami adalah sama seperti halusinasi pencerobohan cuma karekter yang datang mengganggu itu adalah berupa hantu-hantu yang mungkin pernah dilihat di kaca televisyen ataupun di dalam gambar. Kategori terakhir pula dikenali sebagai halusinasi "vestuibular-motor", dimana individu akan mengalami pergerakan ilusi seperti terapung-apung dan berterbangan.

Fenomena-fenomena ini adalah gejala biasa narcolepsy (keinginan yang melampau untuk tidur) dimana tidur dalam keadaan ini menyebabkan kitaran jaga dan lena (sedar dan tidak sedar) menipu otak bahawa dirinya sudah lena tapi sebenarnya tidak. Ianya juga adalah perkara biasa bagi pesakit psikiatri, pesakit yang mengalami trauma dan individu yang terlalu mudah berasa panik.

Ada juga yang mengalami peristiwa tindih jin ini tanpa apa-apa syarat psikiatri. Faktor-faktor yang berpotensi menjadi punca utama adalah hidup tertekan, keresahan, dan kualiti tidur yang tidak terjaga. Ini disokong oleh kajian lain yang menunjukkan bahawa individu yang tidur tidak teratur, pekerja syif, lebih kerap mengalami halusinasi ataupun fenomena tindih jin ini.

Setiap hari, kita akan melalui beberapa peringkat tidur yang berbeza. Selepas tidur, kita akan melalui peringkat satu dua dan tiga, menunjukkan tahap nyenyak yang tidak sedarkan diri. Sekiranya terjaga ataupun tidur terganggu, kita kan kembali ke peringkat pertama untuk jangka masa yang lama. Situasi ini dipanggil sebagai "REM-sleep" dimana mata kita akan bergerak dengan laju sebelum betul-betul nyenyak.

Pada ketika REM ini, aktiviti otak meningkat tinggi. Tubuh badan akan lumpuh (kerana tiada kesedaran diri) selain mata dan sistem pernafasan. Mekanisme inilah yang membantu jasad kita statik di atas katil tanpa melakonkan kembali mimpi kita. Namun ada juga kes dimana mekanisme kelumpuhan badan ketika tidur ini gagal menyebabkan individu bertindak secara fizikal melakonkan mimpi mereka (mengigau berjalan).

Sekumpulan penyelidik Jepun dapat mendorong fenomena tindih jin ini dengan sengaja secara sistematik. Mereka mendapati bahawa jika mereka diganggu dalam tempoh REM dan sambung tidur kembali, kebarangkalian tinggi mereka tidak perlu melalui peringkat tidur yang lain dan terus pergi ke REM. situasi ini dipanggil SOREM (sudden on set rapid eye movement). Dalam keadaan SOREM ini, mereka berkebarangkalian tinggi mengalami fenomena ditindih jin ataupun sleep paralysis.

Kajian ini menunjukkan situasi dan fenomena ditindih jin berkait rapat dengan REM (peringkat tidur dimana mata kita bergerak laju). Apa yang sebenarnya terjadi adalah kamu bangun dari tidur dengan kesedaran dan keadaan sekeliling anda namun tubuh badan dan otot anda dalam keadaan lumpuh. Ayat ringkasnya "Minda sedar tapi badan tidak". Sebab itulah petua orang tua-tua zaman dahulu "kalau kena tindih, gerakkan ibu jari kaki atau tangan". Tujuan sebenarnya adalah untuk kejutkan badan anda yang sedang tidur.

Sehingga kini belum ada lagi kajian sistematik mengkaji kesan ubat terhadap sleep paralysis ini. Bagi sesetengah pesakit mental, ubat anti-depress boleh membantu mereka menghindari fenomena ditindih jin. Bagaimanapun, kajian mengesyorkan untuk jaga tidur agar tidur teratur. Selain itu, anda juga boleh cuba mengubah posisi tidur, dan mengamalkan diet serta senaman harian. Sesiapa yang kerap mengalami kejadian ditindih jin perlu ingat, ianya tidak akan kekal selamanya dan ianya tidak boleh menyakitkan kamu. Kena kuatkan semangat.


Statistik orang jadi gila meningkat. Anda mungkin salah seorang daripadanya

Anda selalu tak nampak orang 'gila' tidur bawah jambatan atau buang air merata-rata? Jujur nak tanya, adakah anda berasa jijik dan takut melihat mereka atau anda rasa kesian?

Anda panggil golongan ni "orang gila" sebab anda anggap fikiran dan mental mereka kurang waras. Sebab tu mereka tidur di tepi jalan dan cari makanan di dalam tong sampah. Tapi adakah anda tahu bahawa 1 daripada 3 orang rakyat Malaysia ada penyakit mental? Entah-entah anda pun sebenarnya "orang gila", manalah tahu.

Pada tahun lepas, Institut Kesihatan Umum di bawah Kementerian Kesihatan telah mengeluarkan satu laporan hasil Program Tinjauan Kesihatan dan Morbiditi Kebangsaan (NHMS). Apa yang menarik, kajian ini mendapati bilangan rakyat Malaysia yang mempunyai sakit mental meningkat daripada 10.6% pada tahun 1996 kepada 29.2% pada tahun 2015.

Anda mungkin tak percaya dengan fakta ini dan rasa ini hanya satu gurauan. Tapi ketahuilah bahawa pesakit-pesakit mental di Hospital Bahagia atau Tanjung Rambutan itu hanya mewakili 1% daripada jumlah keseluruhan. Di sana, kebanyakan pesakit yang mengalami sakit mental kronik seperti skizofrenia atau split personality sahaja yang dirawat dengan rapi.

Selebihnya, mereka yang mengalami penyakit mental lain seperti kemurungan (depression), kebimbangan (anxiety) dan bipolar masih ramai hidup bebas di kalangan kita semua.

Anda biasa rasa tekanan emosi tak semasa memandu sebab kena hadapi jalan sesak?

Ataupun semasa sedang bekerja, anda rasa stress sangat sebab boss asyik marah ataupun terpaksa kerja lebih masa dan tinggal anak di rumah?

Ataupun bila anda bergaduh dengan isteri, rasa nak tikam je sebab mulut dia lancang sangat?

Ataupun anda suka jadi keyboard warrior dan sentiasa mencari kesalahan orang kat Facebook? Semua benda pun anda nak komen secara negatif, kadang-kadang mencarut-carut lagi.

Ataupun anda asyik marah dan salahkan Pak Menteri atas semua benda yang terjadi dalam hidup anda walaupun kadang-kadang perkara tu tak ada kena mengena pun?

Semua inilah tanda-tanda anda ada penyakit mental yang disebabkan oleh arus kemodenan dan gaya hidup di bandar.

Banyak dah kita dengar berita seseorang bunuh diri atau membuat cubaan untuk mati di Korea Selatan, Jepun, China, Singapura dan Thailand. Ada yang disebabkan tekanan hidup, putus cinta, tekanan kewangan atau pasangan curang. Negara-negara Islam kurang sikit buat kerja macam ni sebab agama kita memang melarang sekeras-kerasnya membunuh diri sendiri.

Mungkin kita belum sampai tahap nak bunuh diri lagi. Tapi kes bunuh emak, bunuh nenek, bunuh anak dah banyak kan? Itu semua pun disebabkan penyakit mentallah tu.

Cuba tanya rakan anda, dia ada masalah mental tak? Konfemlah dia akan jawab anda yang sewel sebab tiba-tiba tanya soalan macam tu. Hampir kesemua rakyat Malaysia TAKKAN senang-senang mengaku yang kita ada masalah mental. Biasalah, orang gila mana nak mengaku dia gila kan?

Oleh itu, janganlah kita asyik pandang hina pada orang gila bawah jambatan tu dan janganlah kita terus melabelkan semua pesakit mental itu yang berada di Hospital Bahagia atau Tanjung Rambutan sahaja.

Kalau anda rasa anda mengalami kemurungan atau tekanan melampau, pergilah jumpa dengan pakar. Sekurang-kurangnya anda dapat meluahkan segala isi hati dan ada orang yang boleh bantu anda. Janganlah tulis status sedih-sedih di Facebook untuk mewar-warkan kepada dunia tentang masalah anda. Tiada guna pun mengadu domba di situ. Anda akan berterusan berasa murung.

Tokoh perubatan Islam tersohor iaitu Ibnu Sina pun memandang serius akan masalah mental dan sakit jiwa semasa zamannya dahulu tau.


10 Idea Ringkas Bekal Anak ke Sekolah bagi Ibu yang Tak Cukup Masa

Zaman sekarang kebanyakan ibu bapa sibuk bekerja. Kadang-kadang tak sempat nak tengok homework anak. Kadang-kadang tak sempat makan bersama anak. Kadang-kadang tak sempat jumpa anak langsung sebab sampai rumah pun tengah malam.

Semua ni pun tak sempat, apatah lagi nak buat bento pagi-pagi kat anak.

Namun, walau sesibuk mana pun kita, anak-anak kita masih perlu membesar dengan makanan yang berkhasiat dan mempunyai perkembangan otak yang baik.

Ada ibu bapa yang lebih gemar memberi wang saku setiap hari, dengan harapan anak-anak akan kenyang di kantin sekolah. Tapi benarkah anak beli makanan? Ataupun habis duit beli benda lain? Kalau beli makanan pula, makanan yang bagaimana?

Kami kongsikan 10 idea menu mudah untuk anda bekalkan kepada anak ke sekolah. Walaupun anda tak sempat nak luang masa sangat bersama anak, sekurang-kurangnya anda yakin bahawa makan mereka terjaga dengan baik.

Sandwic : anda boleh buat pelbagai jenis sandwic dengan menggunakan bahan-bahan yang berkhasiat seperti isi ayam, telur, tuna, cheese, salad dan tomato. Gunakan kreativiti anda. Nak buat sandwic tak sampai 5 minit pun.

Sausage rolls : walaupun menu ini memerlukan 'kerja' yang lebih sikit, tapi tak sampai 20 minit pun masa yang diperlukan untuk menyediakan roti yang dipenyek, digulung dengan sosej & cheese, dicelup ke dalam telur dan digoreng.

French toast : roti celup telur dan digoreng. Boleh letak cheese di tengah sekiranya suka.

Burger empat segi: Goreng daging burger dan buat burger mudah untuk anak dengan sayuran dan mayonis.

Wraps : anda biasa makan KFC Chicken Wraps tak? Buat je lah apa-apa wraps untuk anak anda. Letak inti isi ayam, nugget, sosej dan dipadatkan dengan sayur-sayuran serta sos kegemaran anak.

Quesadilla : buat siap-siap sebelum tidur inti ayam dan sayur ikut suka anda. Boleh google resepi pilih mana yang anda suka. Esok pagi tuang inti atas tortilla, tabur cheese banyak-banyak, lipat tortilla dan bakar 8-10 minit atau sampai cheese cair. Boleh buat sambil potong kuku je.

Pizza : boleh gunakan tortilla atau roti pita sebagai asas. Tuang sos tomato dan ratakan ke seluruh permukaan roti. Letak la apa-apa bahan yang anda suka seperti daging, sosej atau crabstick beserta sayur-sayuran. Bakar sekejap sehingga inti masak atau cheese cair.

Lauk one-pot bermakna anda masak lauk ni hanya dalam satu periuk dan ada semua bahan dah kat dalam. Banyak contoh lauk one-potseperti tomyam, masak kunyit, masak kicap dan paprik di mana anda boleh lebihkan sayur-sayuran untuk variasi yang lebih berkhasiat.

Anda juga boleh masak menggunakan slow cooker sebelum tidurdan biarkan semalaman. Bangun pagi dah boleh terus tapau masuk dalam bekal. Jangan lupa masak nasi pula. Anak-anak perlukan karbohidrat lebih sebab banyak guna tenaga.

Sos Pasta Segera : yang ini paling mudah dan paling cepat. Sambil rebus pasta, sambil masak sos. Tak sampai 10 minit dah siap. Nak lagi sedap boleh masukkan daging cincang, hirisan sosej dan sayur-sayuran.

Yang ni pun mudah dan senang dimasak. Boleh digoreng kering atau goreng basah, boleh juga buat kuah seperti sup, tomyam, kari dan sebagainya. Tak susah pun.

Dibeli : sekarang ni dah macam-macam makanan sejuk beku yang dijual. Walaupun lebih berkhasiat jika buat sendiri from scratch, namun kalau anda rasa betul-betul dah tak ada masa sangat, beli je lah. Kalau boleh elakkan beli makanan proses seperti nugget dan sosej. Sebaliknya, belilah makanan macam ayam goreng ke, roti canai ke.

Buat sendiri : kalau anda mempunyai masa lapang pada hujung minggu, luangkan sedikit masa untuk memasak dan bekukan lauk-pauk itu mengikut saiz hidangan. Anda boleh masak siap-siap menu pelbagai jenis. Tak kisahlah masakan Melayu ataupun western. Bila nak siapkan bekalan untuk anak, keluarkan dari peti ais dan panaskan semula saja dalam microwave.

Lempeng atau pancake sesuai dimakan dengan kedua-dua jenis kuah sama ada manis atau savuri. Anda juga boleh menjadi sedikit kreatif dengan membuat pancake ala sandwic. Sapukan saja inti kegemaran anak seperti jem buah-buahan atau sapuan mentega kacang serta coklat, hidangkan bersama potongan buah. Kan senang dan menyihatkan.

Goreng atau kukus sendiri kuih frozen setiap pagi. Pelbagai pilihan boleh didapati di pasaraya ataupun kedai runcit. Karipap, popia, donat, pau berinti... macam-macamlah. Nak lebih sihat, boleh hidang dengan salad atau potongan buah.

Panaskan semula : Tak susah mana pun. Anda cuma perlu panaskan sahaja makanan yang berlebihan di rumah, bungkuslah untuk anak anda. Ada sesetengah ibu yang memang gemar masak lebih sebab boleh disimpan untuk bekalan anak. Mudah dan berkhasiat.

Menu kreatif : Gunakan lebihan makanan itu untuk membuat satu hidangan baru. Sebagai contoh, lebihan lauk daging masak kicap boleh dimasukkan ke dalam gorengan mi atau koay teow. Cuma tambah sayur dan telur dah siap.

Ada juga segelintir anak-anak yang tak mahu bawa bekal sebab malu dengan kawan-kawan. Ini sering terjadi pada anak yang lebih berusia, seperti di sekolah menengah.

Satu tip yang boleh digunakan ialah : bungkuskan makanan dalam bekas atau kertas bungkusan yang selalu digunakan oleh peniaga. Dengan cara ini, anak tidak akan berasa malu kerana kawan-kawan ingat dia beli kat kedai. Hehe.

Sentiasalah perhatikan apa yang anak anda makan. Macam-macam penyakit sangat dah sekarang ni. Kita taknak generasi muda dan semua bakal pemimpin ni awal-awal dah kena darah tinggi, kencing manis pada usia muda.


Graduan Kini Tiada Adab! Email Merepek-repek. Tujuan Belajar Pun Tak Tahu

Setiap orang pasti melalui proses temuduga apatah lagi apabila semakin kuat persaingan dalam mendapatkan pekerjaan. Seorang lelaki yang tidak mahu dikenali menceritakan semula pengalamannya semasa menjadi penemuduga di sebuah institusi pendidikan dan berhadapan dengan ragam calon temuduga yang tidak mencerminkan kualiti yang seiring dengan kelulusan yang diperolehi.

Simpati betul aku tengok kerani dan admin institut melayan pelbagai jenis pertanyaan dari pelajar, bakal pelajar dan bekas pelajar yang ada. Perlu dimaklumkan, ini untuk program pascasiswazah yang pelajarnya patut mempunyai tahap kematangan dan kesedaran yang lebih.

Ada yang dah habis satu semester tapi masih lagi tak faham apa beza jadual pelajar sepenuh masa dan separuh masa.

Ada yang susah benar nak faham kelas dah penuh tak boleh nak enroll, dia berkeras jugak nak enroll dalam sesi tu sebab nak sekali dengan kawan dia.

"Saya bukan cikgu, kalau saya ambik master ni, apa faedahnya pada saya ye?" tanya dia pada kerani kaunter tersebut.

Aku duduk dalam bidang pendidikan agak lama, jadi fenomena tu aku selalu nampak. Orang belajar tanpa dia sendiri tahu kenapa dia nak belajar. Kalau belajar pun, tujuan dia selalunya salah iaitu nak meninggikan gaji.

Sebab utama kita belajar adalah kerana kita tak tahu. Jadi faedah utama untuk kita belajar secara formal, adalah kerana kita dapat ubah diri kita daripada tak tahu menjadi tahu.

Jika anda sendiri tak mampu nak jawab "apa faedahnya sambung belajar pada aku?" sebelum anda sambung belajar, tak perlulah sambung belajar.

Pembelajaran itu sendiri sudah jadi satu cara untuk naik gaji. Kelulusan yang diterima seolah dah jadi satu lesen untuk kita kata "aku ada ni, jadi aku berhak demand sekian-sekian amaun."

Sedangkan melanjutkan pelajaran sebenarnya jadi bukti yang kita dah ada pengetahuan yang lebih melebihi orang lain, kerana taraf kita MASTER atau PAKAR dalam bidang tersebut atau DOKTOR FALSAFAH di mana kita mampu keluarkan ilmu baru yang tak pernah difikirkan oleh orang lain.

Berapa orang yang dah capai tahap tersebut sebelum demand gaji lebih tinggi?

Sewaktu aku kerja dulu, aku sempat jugak temuramah beberapa pemegang sarjana yang fresh grad sarjana tapi gaya dan permintaannya macam dah kerja 10 tahun. Agak tidak realistik permintaan mereka sedangkan umur baru 26 tahun, kerja tak pernah, pengalaman kerja hanya ketika latihan praktikal sewaktu buat ijazah.

Bila ditanya kenapa terus sambung master dan tak kerja dulu, jawapan kebanyakannya sama;"Lepas habis ijazah, saya tak dapat kerja, jadi mak ayah nasihat sambung belajar dulu sementara ada masa terluang."

Aku tak sampai hati nak tanya kenapa mereka tak dapat kerja tetapi selalunya bila tengok email "cute_babelicious@yahoo.com" atau "hermanranggi87@gmail.com" kita boleh tau dah kenapa.

Begitulah email pemegang sarjana kita gunakan untuk mohon kerja di institusi pendidikan, tuan-tuan dan puan-puan.

Nota Editor : mohon maaf kalau email yang aku gunakan sebagai contoh tu email anda. Mana aku ingat email orang aku temuramah 4 tahun lepas.


Minuman Berkarbonat Dan Gula Punca Badan Gemuk

Artikel ini ditulis oleh saudara Khrii Suhaimi di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Tadi lalu kat Aeon Big, nampak ada offer Coke 2 botol 1.5 liter cuma RM3.20. "Gila muranya!" kataku dalam hati. Biasanya sebotol pun dah mencecah RM3. Otak indirectly arahkan mulut, suruh adik ambil 2 botol. Dalam perjalanan nak bayar, fikir balik nak ambil atau tak Coke ni, kemudian letak atas mesin conveyor. Bincang dengan adik sebentar, belum sempat cashier tu ambil untuk scan, aku suruh dia letak balik coke-coke tu di tempat asal.

Kita selalu dengar org cakap, Coca-cola tu tak elok dan memudaratkan kesihatan. Byk video tunjuk coke boleh jadi bahan penghakis lah, boleh basuh jamban lah dan bermacam-macam lagi.

Tapi kita masih minum, ada yg minum setiap hari. Sebab apa? Sebab kita tak tahu macam mana kesan coke ni pada badan kita literally, dan tak nampak kesannya serta merta, kesannya tak ada depan mata. Kesannya datang secara perlahan-lahan dan halus. Jarang orang cucuh tangan sendiri, sebab apa, sebab sakit straight away. Bila bahaya datang lambat, kita tak takut dan tak fikir.

Antara sebab Coke memudaratkan kesihatan adalah kandungan gulanya yang sangat tinggi. Yang ni semua orang tahu. Setin coke mengandungi lebih kurang 38 gram atau 9 sudu teh gula. Cuba bancuh teh o ais secawan dengan kuantiti gula sebanyak tu, rasa mcm mana?

Tapi kenapa gula tinggi ni bahaya, apa implikasi pada badan kita?

Well, of all sugars, "High Fructose Corn Syrup" digunakan sebagai sumber gula dalam pembuatan coke. Penggunaan HFCS dlm coke mainly sebab low cost sugar. Fructose adalah sejenis gula, mainly ada dalam buah-buahan. Contoh sumber gula sebiji epal is half dari glucose dan half fructose.

HFCS adalah gula yang diproses dari corn starch, where glucose dlm cornstarch ni diproses menjadi fructose.

Kandungan HFCS dalam coke ni sangat tinggi sebab bahan no 2 selepas air bikarbonat, dan fructose adalah gula yang tidak baik untuk badan, tak seperti glucose.

Fructose hanya boleh diproses oleh liver (hati), dan fructose tak boleh digunakan oleh sel badan sebagai sumber tenaga, berlainan pula dengan glucose (good sugar), ianya boleh digunakan oleh semua sel badan sbagai sumber tenaga.

Bukan sahaja ianya tak boleh jadi tenaga, bahkan ianya akan menjadi toksin kalau jumlah dikonsum kuantiti yang banyak, sebab bila diproses, ianya diproses jadi lemak, dan dihantar ke sel lemak. Jadi kalau org kata minum coke boleh buatkan anda gemuk, sadly, its true. Muhasabah diri.

Fructose berlebihan akan rosakkan liver sbb terlalu banyak kerja untuk liver buat kerja bersendirian dan menyebabkan fatty liver disease. Dan juga, kesan fructose pada liver sama seperti kesan alkohol, yang mana kita dah tahu sebagai liver toxin.

Fructose meningkatkan penghasilan asid urik, dimana, kalau terlebih konsum, akan menyebabkan gout, batu karang dan menambah tekanan darah tinggi.

Fructose akan menyebabkan leptin resistance. Leptin adalah sejenis hormon yang mengawal nafsu selera makan dan metabolisma untuk kekalkan berat badan normal. Dan juga berkait rapat dengan masalah metabolisma such as kencing manis, obese dan sakit jantung. So sesiapa yang leptin resistant mudah naik lemak dan jadi obese dgn senang.

Dengan khadiran fructose sbagai sumber tenaga, sel kanser akan berkembang dengan sangat cepat.

Bukan tak boleh minum, tapi fikir sebelum minum. Mungkin seminggu sekali, atau sebulan sekali. Kalau iman kuat, tak payah minum terus lagi bagus. Dan kalau nak kurus, dan buang lemak, coke is a no. Bukan just coke. Minuman berkarbonat yg lain pun sama.


Merokok di Tempat Awam : Denda RM250

Pada 1 Februari yang lalu, pihak Kementerian Kesihatan telah memulakan pewartaan pindaan Peraturan 11(w), Peraturan-Peraturan Kawalan Hasil Tembakau (PPKHT) Pindaan Peraturan 2017. Lanjutan itu, selepas berakhirnya tempoh penguatkuasaan pendidikan pada 31 Mei ini, sebarang pesalah yang didapati merokok di mana-mana tempat awam akan didenda minimum RM250 serta-merta.

Kini, pihak Kementerian Kesihatan masih dalam tempoh mendidik seluruh rakyat Malaysia dengan membuat edaran risalah maklumat selain memberi amaran. Masuk je 1 Jun, seramai 4,508 orang penguatkuasa yang terlibat akan mula membuat rondaan di seluruh negara. Namun penguatkuasaan ini akan dilakukan secara berperingkat.

Individu yang ingin melepaskan gian untuk merokok hanya dibenarkan merokok di kawasan-kawasan yang tertentu sahaja.

Ramai perokok yang menyindir dan kata mereka tak kisah pun dengan larangan ni. Sebab kebiasaannya, apabila kerajaan mengeluarkan sesuatu larangan atau undang-undang baru, mereka cuma akan buat selama beberapa bulan sahaja. Lepas tu undang-undang tu pun 'sunyi sepi' sebab enforcement tak ada.

Kalau 30 juta rakyat Malaysia ni semua berfikiran macam tu, nampak gayanya sampai bila-bila pun laa kita akan berada di takuk yang sama. Mentaliti tu kena mula ubah dah kot. Undang-undang digubal bukan untuk dilanggar, tapi untuk dipatuhi. Tak kisah la sama ada pegawai penguat kuasa tengah berdiri depan anda ataupun tidak.

Konsep lebih kurang sama la macam undang-undang Islam. Allah dah bagitau awal-awal lagi apa benda boleh buat, apa benda tak boleh buat. Tapi takkanlah disebabkan anda tak nampak lagi balasan live api neraka tu, anda nak kata cara Allah kuatkuasakan semua peraturan-Nya tu lemah? Maka anda boleh langgar saja segala peraturan dan buat ikut suka hati? Ha, jawab la, jawab.

Kalau anda tak mahu jadi rakyat Malaysia yang berhemah dan mematuhi undang-undang sekalipun, sekurang-kurangnya jadilah seorang manusia yang bertimbang rasa. Asap rokok anda tu bukan sahaja berbahaya bagi orang dan haiwan di sekeliling anda malah ia boleh merosakkan tumbuhan juga.

Pergi taman rekreasi nak beriadah dan hidu udara segar tapi terpaksa bau asap rokok pula. Tak ke potong stim kalau macam tu.

Harap pihak berkuasa dapat mengekalkan penguatkuasaan larangan merokok ini dengan tegas sampai bila-bila. Jangan biarkan perokok-perokok degil ni pandang sebelah mata. Kalau boleh sabitkan kesalahan denda maksimum dan penjara 2 tahun tu, buat saja tanpa segan-silu. Because they have been warned.


Arnab vs Kura-kura Bukan Lagi Sebuah Cerita Dongeng

Siapa yang tak tahu cerita sang arnab yang berlumba siapa paling pantas melawan sang kura-kura? Dari zaman dulu kita disogokkan dengan cerita yang dengan penuh nilai murni ini. Malah negara-negara lain pun tahu akan perbalahan yang terjadi antara dua musuh ini.

Anak-anak kita pula sekarang ada versi canggih sikit sebab Upin & Ipin dah buat 2 episod "Kisah Pisang dan Cengkerang" yang diadaptasikan daripada hikayat yang sama.

Selama ini, pernah tak kita terfikir, betul ke kura-kura boleh kalahkan arnab? Takkanlah dalam kehidupan sebenar, kura-kura yang perlahan itu boleh menandingi kelajuan arnab? Macam tipu je. Kan?

Tapi sekitar tahun lepas, sekumpulan warga Thailand yang kreatif telahpun mengadakan satu pertandingan sebenar di antara kedua-dua haiwan ini. Dalam video ini, kura-kura dan arnab bertanding untuk melihat haiwan manakah yang boleh melepasi garisan penamat terlebih dahulu.


10 Rollercoaster Paling Menakutkan di Dunia

Anda gemarkan aktiviti yang membuatkan anda rasa cemas? Seronok apabila merasakan adrenaline rush?

Sekiranya anda seorang thrill seeker, anda perlu lihat sendiri 10 tarikan taman tema ini yang dikatakan paling menakutkan dalam dunia. Tengok video je pun dah rasa real sangat macam nak luruh jantung!

Kesemua video ini adalah melalui pandangan sebenar penumpang yang duduk di barisan paling hadapan. Untuk lebih feel, boleh cuba tengok guna mod skrin penuh. Boleh rasa perut kecut bagai diperah-perah.

Roller coaster ini merupakan yang tertinggi di dunia iaitu pada 456 kaki (139 meter). Tengok sajalah titik paling atas di mana kita bakal dijatuhkan tu. Tengok dari jauh pun dah seram, inikan pula kalau naik betul-betul.

Pusingan dia macam duduk dalam mesin basuh. Harap tak ada penumpang yang muntah.

Sky Scream mungkin bukan yang tertinggi, terpantas atau terpanjang di dunia, tapi ia mempunyai pusing-pusingan dan lengkok 360 darjah yang mengujakan!

Ini merupakan ride yang paling curam di dunia yang dijatuhkan pada ketinggian 121 kaki. Ada berani?

Mungkin yang ini terkeluar sikit daripada kategori roller coaster tapi disebabkan ia berkongsi satu struktur landasan yang sama dengan Kingda Ka, maka ia harus masuk dalam senarai ni. Zumanjaro Drop of Doom adalah ala-ala kita punya Solero Shot lah kat Genting Highlands tu tapi yang ini dilepaskan pada ketinggian 400 kaki++. Hehehee. Tengok pun dah gayat.

Dengan dua jatuhan yang curam, ride dari negara China ini wajib masuk senarai roller coaster yang mengecutkan perut. Tambahan pula ia berkonsepkan 'floorless' di mana kaki penumpang dibiarkan tergantung terkapai-kapai tidak bertali. Psikologi sangat, rasa macam nak jatuh!

Orang gila je sanggup naik ride atas menara macam ni. Landasan dia pendek je, tapi tergantung di tengah langit biru sambil cuci mata menghadap bandar Las Vegas.

Yang ini bila naik akan rasa macam tengkuk nak patah sebab tiba-tiba je jatuh 90 darjah dan badan kita melawan graviti. Ngeri sangat tapi seronok!

Yang ini juga datang dari taman tema yang sama seperti Stealth. Tengok la dia punya lingkaran berpintal-pintal tu. Tengok je dah rasa pening dan loya.

Ini merupakan inverted coaster yang paling menggerunkan. Bayangkan badan anda tergantung-gantung dan boleh nampak landasan di atas kepala. Nak angkat tangan tinggi-tinggi pun tak berani sebab rasa macam dekat je nak cecah kita.


Kenali jenis dadah yang popular di Malaysia

Dadah musuh negara. Mungkin ada diantara anda yang menganggap pengharaman dadah adalah satu konspirasi untuk menghalalkan penjualan ubat-ubatan di farmasi (yang juga mengandungi dadah dengan kuantiti terkawal). Ada juga yang mengatakan kerajaan mengharamkan dadah seperti ganja dan ketum kerana dadah-dadah ini tidak memberi pulangan cukai yang lumayan kepada kerajaan. Sekiranya anda berfikiran seperti ini, percayalah bahawa otak anda sudah rosak sebenarnya. Mungkin kerana pengambilan dadah yang berlebihan ataupun sengaja untuk menghalalkan perbuatan sendiri.

sekali lagi diulangi, dadah adalah musuh negara! kerana dadah banyak keluarga cerai berai, kerana dadah ada nenek dibunuh dengan kejam, kerana dadah jugalah kadar jenayah meningkat. Mungkin ada dikalangan pembaca tidak banyak terdedah mengenai info dadah dan tidak sedar ada diantara orang terdekat, terjebak dengan pengambilan dadah.

Ganja adalah dadah yang paling popular di Malaysia. Ianya juga dianggap sebagai dadah 'gateway' kepada dadah jenis lain yang lebih teruk kesannya. Menurut statistik, kebanyakan penagih dadah jenis lain bermula dengan dadah jenis ganja terlebih dahulu. Diluar negara, ganja lebih dikenali sebagai marijuana (dibaca mari-wana bukan mari-jua-na). Istilah lain yang popular di Malaysia selain ganja pula adalah "boh", "balut", "daun" dan bahkan ada juga menggelarkan ganja sebagai "husin" atau "usin".

Selain gelaran yang unik untuk susah difahami oleh orang awam, ada juga gaya pergerakan tangan yang dibuat untuk menunjukkan simbol "ganja" ini. Contohnya sekiranya individu A mahu bertanya kepada individu B adakah beliau memiliki sedikit ganja untuk dikongsi, individu A akan menggores-gores telapak tangannya menggunakan ibu jari tangan yang sama (gaya seperti sedang balut rokok). Harga sebata ganja ini lebih kurang RM900 ke RM1500.

Pil kuda ni sudah dikira "rare" di negeri utara Malaysia dan juga Sabah Sarawak. Pil ini mudah didapati di negeri Kelantan dan Terengganu. Kebanyakan yang terjebak dengan pil kuda biasanya akan terjebak juga dengan dadah jenis syabu. Kerana kedua-dua dadah ini kononnya memberikan 'extra' energi kepada pengambilnya. Ianya juga boleh membuatkan individu itu menjadi terlebih berani dan aggresive. Jadi anda mungkin sudah faham kenapa mat rempit kebanyakannya berani mati. Walaupun begitu, janganlah dituduh semua orang bermotorsikal itu sebagai mat rempit ya.

Pil kuda ni rupanya kecil macam pil ubat selsema berwarna merah hati. Cara penggunaannya bukan dengan cara makan. Pil kuda ni perlu dibakar terlebih dahulu. Kemudian asapnya itu akan disedut ke dalam mulut. Kebanyakan yang mengambil pil kuda ni gigi mereka akan rosak teruk berwarna kehitaman dan boleh menyebabkan gigi pecah. Harga pil kuda kini mencecah RM120. tahun 90an sebijik cuma RM15 ke RM30.

Pil ini lebih popular dikalangan individu yang sukakan musik atau masuk ke kelab malam. Pil ada didalam bermacam bentuk dan warna. Ada juga pil ecstacy yang kelihatan seperti gula-gula kanak-kanak dengan gambar kartun comel. Diantara sebab pil ini popular dikalangan orang yang suka berparti adalah kerana musik yang kuat dan berdentum-dentum akan membantu tahap khayalan individu tersebut. Selain itu, ecstacy juga menyebabkan penambahan nafsu syahwat untuk melakukan seks. Sebab itulah di luar negara ianya digelar "love pill". Nama lainnya adalah XTC dan MDMA. Harganya tidak menentu bergantung kawasan juga. Biasa didengari sebiji RM50 ke atas.

Kesan pil erimin 5 pun hampir sama dengan ecstacy. Cuma pengambilan pil ini boleh menyebabkan halusinasi yang lebih teruk berbanding ecstacy. Ianya juga popular dikalangan "party people" kerana ia memberi rasa seronok pada individu yang mengambil eramin 5 ini. Ramai wanita tak tahu, pil ini digunakan untuk memudahkan lelaki serigala merogol mereka di dalam kelab malam sebab itulah ianya digelar "rape drug". Banyak kematian melibatkan erimin 5 biasanya melibatkan alkohol pada masa yang sama. Harganya lebih kurang sama dengan ecstacy.

Ini satu lagi pil untuk memudahkan lelaki serigala merogol mangsanya. Serbuk didalam pil ini biasanya dicampur ke dalam air untuk menghilangkan kesedaran mangsa. Adakalanya mangsa boleh pengsan terus apabila terdedah kepada dadah ini dan adakalanya menjadi separuh sedar justeru membiarkan lelaki melakukan apa saja kepadanya. Dadah jenis ini yang biasa dijumpai di Malaysia biasanya diimport dari negara Thailand berbentuk seperti pin bowling (memudahkan urusan kepak dan picit). Namun begitu ianya juga ada didalam bentuk kapsul pil biasa.

Tahun 90an harganya murah sahaja lebih kurang RM5 sebiji pil. Sekarang dengar cerita sudah mencecah RM100 sebiji pil.

Ubat batuk ini asalnya digelar sebagai "kodein". Di sesetengah kawasan pedalaman ada juga menggelarkannya sebagai "gayah". 2017 ini sudah jarang didengari mengenai kes-kes melibatkan ubat batuk. Mungkin dadah jenis ini sudah ketinggalan zaman dan tak mengikut trend semasa. Antara kesan pengambilan ubat batuk mudah dilihat. Mata akan menjadi merah kekuningan, percakapan melalut-lalut dan bermacam-macam lagi. Pendek kata, kalau individu itu mengambil ubat batuk secara berlebihan, dia akan jadi tak ubah seperti orang gila di jalanan. Percayalah. Harganya bergantung size botol. Bermula dari RM20 ke ribuan ringgit.

Pil metadhone ada dijual di farmasi dan klinik-klinik tertentu asalkan mendapat lesen dari kerajaan. Bahkan ianya juga boleh didapati dari klinik dan hospital kerajaan. Pil Methadone digunakan untuk mengubati dan mengawal pesakit yang ketagihan dadah jenis opium yang lain. Kesannya tidak seteruk dadah yang lain namun masih mampu membuatkan pesakit itu bertindak aggresive apabila kesannya sudah habis (di jalanan orang panggil situasi ini sebagai "kong").

Dan pemenang untuk kategori dadah popular masakini jatuh kepada syabu. Syabu atau nama lainnya “Methaphetamine", memang sangat terkenal dikalangan remaja. Ianya kini menular ke kawasan-kawasan kampung pedalaman walaupun harganya sangat mahal. Pada tahun 90an, dadah ini cuma digunakan oleh orang bangsawan saja, kini tidak lagi. Anak kepada petani kecil pun boleh terjebak dengannya. Di jalanan, orang menggelar syabu sebagai ice, ais, ataupun batu kerana bentuknya seperti kristal ais.

Di Malaysia, ramai penagih dadah seperti penagih pil kuda, kokain, ubat batuk dan sebagainya kini beralih arah kepada syabu. Siapa tokan syabu dizaman ini dialah raja dialah dewa. Tak kena cekup tak apa, kalau kena cekup padan muka kau.

Antara tanda pengambilan syabu adalah banyak bercakap (kadang-kadang benda tak berkaitan pun), aggresive, self-confident yang tinggi, dan bermacam-macam lagi. Kalau orang tak kenal individu tersebut, pasti orang akan salah sangka menganggap individu itu hebat, berwawasan dan berpandangan jauh. Tapi bila habis kesan syabu, anda akan dapat melihat individu tersebut bertukar dari seorang manusia kepada babi yang harapkan penerajang orang sekeliling. Mereka akan jadi bad mood, cepat marah, dan cepat berpeluh (badan terasa panas). Harga syabu mahal ya rabbi. Bayangkan 100 miligram boleh mencecah RM60. Kalau sekilo?

Ini adalah senarai dadah popular dikalangan remaja masakini (2017). Walaupun begitu masih ada lagi dadah jenis lain yang mudah didapati di Malaysia seperti kokain, morphin, heroin, dan sebagainya. akan ditulis pada artikel yang lain.


Rahsia Sebenar di Sebalik 4 Peraturan Semasa Menaiki Kapal Terbang

Sekiranya anda pernah menaiki kapal terbang, mesti anda biasa dengar pelbagai jenis arahan pramugari yang kadang-kadang anda rasa macam "Elehhh, tu pun nak kecoh. Perlu ke?" Pernahkah anda terfikir apa sebab pramugari memberikan arahan seperti matikan semua alat elektronik, naikkan tingkap, tutup dulang makanan, tegakkan kerusi dan macam-macam lagi?

Anda mungkin rasa benda tu remeh, tapi sebenarnya ada penjelasan di sebalik setiap peraturan. Jangan ingat mereka saja-saja nak menyusahkan hidup anda. Baca sampai habis kalau anda mahu penerbangan anda selamat!

Setakat ini syukur Alhamdulillah masih belum ada rekod kapal terbang yang terhempas disebabkan telefon bimbit ataupun komputer riba. Namun, sebelum sesuatu yang buruk terjadi, baiklah ambil langkah berjaga-jaga, kan? Takkan nak tunggu kapal terbang betul-betul terhempas baru anda nak takut?

Lagipun pada tahun 2013, satu eksperimen telah dibuat oleh seorang jurutera bernama Kenny Kirchoff di Makmal Gangguan Elektromagnetik Boeing yang berpangkalan di Seattle, Amerika Syarikat. Ujikaji itu telah membuktikan bahawa isyarat alat elektronik boleh mengganggu radio VFR sesebuah pesawat.

Gangguan isyarat ini tidaklah sampai membuatkan kapal terbang terhempas. Namun, ia mengganggu konsentrasi juruterbang ketika berlepas dan mendarat kerana frekuensi radio yang mungkin berubah-ubah.

Jadi, kalau anda nak terbang dan mendarat dengan selamat, janganlah degil. Dengar cakap pramugari dan matikan telefon anda.

Kebiasaannya, pramugari akan memberi arahan untuk menegakkan kerusi, menutup dulang makanan di hadapan anda dan menaikkan bidai tingkap sebelum kapal terbang mendarat. Kenapalaaa diorang sibuk-sibuk suruh buat macam tu kan? Bukannya kacau hidup diorang pun.

Adakah anda tahu, polisi keselamatan kapal terbang memerlukan kru kabin mengosongkan kapal terbang dalam masa 90 saat ketika kecemasan? 90 SAAT tau, bukan 90 minit. Kalau naik pesawat jenis A380, jumlah penumpang semua adalah 538 orang. Anda rasa boleh ke diorang selamatkan semua penumpang ni kalau ada penumpang DEGIL MACAM ANDA yang taknak tegakkan kerusi dan biar dulang terbuka sehingga menghalang laluan orang?

Kalau anda keras kepala taknak naikkan bidai tingkap, agak-agak semua pramugari ni boleh nampak ke keadaan di luar dan pilih dengan pantas nak selamatkan anda guna pintu kecemasan yang mana?

Jadi, ikut je lah arahan pramugari tu. Untuk keselamatan semua orang juga, bukan saja-saja nak menyusahkan hidup anda pun. Nanti kalau diorang tak peduli nyawa anda, biar je anda terbako sorang-sorang dalam kapal terbang, baru nak menyesal.

Peraturan yang ini membuktikan punya la ramai manusia degil. Kalau dah diberi arahan begini semasa penerbangan, tolonglah, ikut aje lah. Untuk keselamatan anda juga.

Anda tahu tak situasi turbulence (angin bergelora) yang kuat boleh menyebabkan anda 'terlompat tinggi' dan terhantuk di siling kapal terbang sebelum jatuh ke tempat duduk anda?

Teringin ke nak rasa patah riuk segala tulang? Daripada niat asal nak jalan-jalan makan angin, tak pasal-pasal kena masuk hospital.

Yang ni pun sama, ramai betul yang degil. Kalau anda perhatikan, bila kapal terbang tu dah mendarat (tapi masih bergerak perlahan menuju ke terminal) tiba-tiba ramai penumpang terus bangun dan buka ruangan simpanan di atas. Semua nak ambil beg masing-masing dengan perangai gelojoh.

Katakanlah kapal terbang tu bergerak pada kelajuan 80 batu nautika (148km/j) semasa di atas landasan terbang. Sekiranya juruterbang perlu menekan brek, anda beserta dengan beg-beg dalam overhead compartment tu mungkin akan jatuh menghempap orang lain. Kalau berlaku kecederaan, siapa nak tanggung?

Memang anda rasa macam kapal terbang tu bergerak perlahan. Tapi anda perlu faham hukum fizik di mana ia adalah sebuah kenderaan yang sangat besar dan mempunyai berat muatan lebih kurang 300 tan. Anda bayangkanlah inersia yang akan terhasil kalau tiba-tiba perlu brek mengejut walaupun pada kelajuan 60km/j.

Kalau bas atau kereta brek mengejut pun anda dah huru-hara terhoyong-hayang. Bayangkan jika kapal terbang brek mengejut? Ada sistem ABS ke kat tempat duduk anda tu?


3 Teknik Dan Cara Yang Betul Untuk Bersihkan Sayur

Adakah anda tahu betapa berbahayanya semburan racun perosak dan kulat yang digunakan pada tanaman seperti buah-buahan atau sayur-sayuran? Bagaimana pula cara anda membersihkan sayur dan buah selama ini?

Adakah anda yakin bahawa kaedah basuhan anda itu betul dan sayur selamat dimakan? Pernahkah anda terfikir bahawa anda boleh termakan racun, ulat kecil, serangga dan parasit sekiranya sayur tidak dibersihkan dengan betul?

Berikut 3 kaedah yang betul untuk membersihkan sayuran atau buah-buahan. Pilih langkah yang anda rasakan bersesuaian dan mudah untuk dilakukan.

1. Sediakan buahan atau sayuran yang hendak dibersihkan. Cuci tangan anda sekurang-kurangnya selama 20 saat.

2. Pentadbiran Makanan dan Ubat-ubatan Amerika (US Food and Drug Administration, USFDA) menyarankan anda mencuci terlebih dahulu makanan yang mempunyai kulit SEBELUM dibuang kulitnya. (Contoh : buah epal)

3. Buang sebarang label pelekat yang ada pada makanan. Kemudian dengan menggunakan pisau yang bersih, buang segala bahagian kotor atau busuk pada makanan.

4. Bilas makanan di bawah air yang bersih. Seelok-eloknya dibilas menggunakan air yang selamat untuk diminum.

5. Sental makanan yang mempunyai kulit tebal seperti timun, kentang, lobak merah atau mana-mana makanan yang berbuah di dalam tanah. Tujuan menyental ini adalah untuk menyingkirkan segala mikrob dan organisma kecil yang terdapat pada makanan.

1. Kaedah ini perlu untuk makanan yang mempunyai banyak permukaan seperti anggur, makanan yang dibungkus padat seperti buah-buahan beri dan makanan yang mengandungi banyak liang kecil seperti brokoli dan kubis bunga.

2. Penuhkan besen, sink atau mangkuk besar dengan air. Seelok-eloknya gunakan air yang selamat untuk diminum.

3. Rendamkan makanan dalam air dan buat gerakan pusaran untuk membilas makanan itu (seperti gerakan mesin kain).

4. Rendamkan makanan berliang kecil seperti brokoli dan kubis bunga selama 1-2 minit kerana ia mengandungi banyak ruang di mana kotoran dan mikrob boleh tembus.

5. Bagi sayuran berdaun seperti sawi  dan kangkung, asingkan terlebih dahulu setiap helaian daun. Rendamkan seketika kemudian ditapis menggunakan penapis. Ulang beberapa kali sehingga tiada lagi pasir atau kotoran dalam air rendaman.

1. Walaupun makanan sudahpun bersih dan selamat setelah menggunakan kaedah #2 di atas, namun anda boleh juga menggunakan campuran larutan lain untuk membersihkan sayuran dan buahan anda.

2. Larutan air garam : campurkan 1-2 sudu garam ke dalam besen berisi air dan rendamkan makanan anda di dalam larutan selama 5 minit. Kemudian bilas sekali lagi untuk menyingkirkan air garam tersebut sebelum sayuran digunakan atau disimpan.

3. Larutan cuka : buat larutan dengan mencampurkan ½ cawan cuka bagi setiap 2 cawan air. Rendamkan makanan selama 5 hingga ke 15 minit. Kemudian bilas sehingga bersih. Kaedah ini akan menghilangkan kesan racun perosak dan mengurangkan bakteria. Namun ia akan memberi kesan kepada tekstur dan rasa makanan.

4. Larutan produk komersial : Produk seperti Basic H yang dikeluarkan oleh jenama Shaklee sering digunakan oleh para suri rumah untuk mencuci sayuran. Larutan organik yang diperbuat daripada jagung dan kelapa ini dikatakan dapat mengekalkan kesegaran makanan selain menjadikan sayuran layu semakin segar.

Sekarang anda tidak perlu risau lagi. Cucilah segala sayuran dan buah-buahan yang dibeli dengan betul. Elakkan daripada termakan pasir, racun dan kotoran yang melekat pada makanan.


10 Makanan Popular Dan Paling Laris di Bazar Ramadhan

Belum masuk lagi kawasan bazaar, dah dapat asap dan bau semerbak ayam percik. Siapa yang boleh tahannn. Bau asap tu kalau dah sampai rumah pun tak hilang lagi. Menduga je nak tunggu sampai azan Maghrib.

Kuih yang lembut dan cair dalam mulut ni merupakan pencuci mulut terbaik selepas selesai mengkedarah segala nasi, ayam dan murtabak. Selalunya dibuat dalam acuan empat segi daripada lipatan daun pandan atau daun pisang untuk lebih menaikkan aroma kuih.

Kalau tak pekena nasi waktu berbuka, rasa tak lengkap. Di pasar Ramadhan, memang ramai peniaga yang menjual nasi berperisa seperti nasi tomato, nasi briyani, nasi minyak, nasi hujan panas, nasi kerabu, nasi dagang. Eh, banyak sangat kalau nak senaraikan semua.

Nasi tomato dan lauk ayam masak merah sering menjadi menu combo pilihan ramai. Terutama sekali kalau nasi dia gebu dan berderai, ayam pulak dimasak dalam kuah yang pekat dan tak terlalu pedas. Just nice!

Roti John ni walaupun mudah dibuat sendiri di rumah, namun ramai yang suka beli dari pasar Ramadhan sebab boleh dapat roti saiz panjang. Kalau nak lagi sedap, order yang special ada letak cheese, fuh bila cair merembes dan bersatu dengan inti kari daging bertelur, sos cili, mayonis dan coleslaw tu memang boleh nangis.

Air tebu air paling best sebab jus dia diperah menggunakan mesin di gerai itu sendiri. Boleh tengok live bagaimana mereka memasukkan batang-batang tebu ke dalam mesin yang kemudiannya mengalirkan jus tebu manis. Tambah sedikit ais, memang sedap! Kalau masa bulan puasa selalunya ada pilihan nak beli dalam jag, plastik ikat atau cawan biasa.

Air tebu dikatakan air yang boleh mengembalikan tenaga setelah letih berpuasa seharian. Bila air tebu tu lalu kat tekak, dia punya nikmat tu lain macam. Tak sama dengan air-air lain!

Selalunya kat pasar Ramadhan, mesti berlambak-lambak peniaga jual murtabak. Jalan sikit je murtabak, jalan sikit lagi ada murtabak lagi. Kalau dapat beli yang sedap takpe la. Buatnya dapat yang daging kedekut, harga mahal, rasa tak sedap?

Tips nak tahu murtabak tu sedap ke tak, tengok barisan pembeli tu panjang ke tidak. Lagi satu rupa murtabak tu mengecurkan air liur anda atau tidak. Selalunya kalau murtabak sedap ni warna gelap2 golden brown dia tu saja dah membuatkan anda berlinangan air mata nak balik makan cepat-cepat.

Kuih ni paling sedap kalau pulut dia tu dimasak lembut, tak hangit dan mempunyai inti rasa pedas-pedas manis yang banyak dan tidak kedekut. Memang sedaplah!

Air soya memang menjadi air wajib beli kalau datang pasar Ramadhan. Yang suam sedap, yang sejuk laaagi la sedap. Ada juga orang suka beli soya cincau untuk menghilangkan panas dalam badan. Pastu dipasangkan pula dengan taufufah makan suam-suam, wow, terangkat.

Walaupun menu ini antara makanan yang paling cepat disediakan berbanding makanan-makanan lain, namun gerai popia basah mesti kena beratur panjang sebab ramai sangat peminat.

Haiwan golek-golek ni memang selalu champion dan laris dijual semasa bulan puasa. Sapa tak terliur tengok kambing dan ayam gemuk-gemuk tu kena golek di khalayak ramai.

Memang meriah sungguh pilihan makanan kat Malaysia ni. Anda paling suka beli makanan apa kalau pergi bazaar Ramadhan?


Gambar seronok membuktikan "umur hanyalah angka"

Kebanyakan manusia biasa, bila semakin tua, diri mereka akan kurang gelak tawa. Tidak pasti ini sebagai salah satu sindrom kematangan ataupun kerana bebanan hidup yang semakin hari semakin bertambah. Pasti ada diantara rakan anda yang akan menganggap anda kurang matang sekiaranya suka berjenaka dan banyak ketawa kan?

Biarkan mereka dengan kematangan mereka. Kerana berseronok itu juga adalah pecahan kasih sayang yang terbit dari hati anda. Oh! jangan lupa agama kalau nak berseronok. Kalau lupa, masuk neraka.


Kau muslim yang baik atau Islam kerana kau tak makan babi?

Mengaku Islam tetapi suka kutuk agama lain. Mengaku Islam tetapi benci yahudi walaupun tiada seorang pun berbangsa yahudi pernah mengganggu hidup kau. Itu adalah perkara yang biasa kita lihat setiap hari dalam kehidupan kita. Ini semua terjadi kerana fitrah manusia, pegangan ataupun kepercayaan yang dipegang sejak kecil tidak boleh lagi diubahsuai atau dimanipulasi oleh pihak lain kerana dikhuatiri akan tersesat dari landasan yang disangka benar. Syurga adalah matlamat walaupun hati tidak mengiakan dengan benar-benar yaqin kewujudan taman-taman yang indah itu.

Berapa ramai dikalangan kita yang mengaku Islam tapi minum arak? berjudi? melakukan zina? Scroll saja di segmen 'lookaround' aplikasi wechat. Boleh dilihat ramai anak muda yang tidak tahu malu mendedahkan aib sendiri secara publik. Kenapa ini semua berlaku? Bagi saya kerana penghayatan dan pemahaman tentang Islam itu tiada dalam jiwa-jiwa mereka.

Salah satu sebab tiada penghayatan tentang cara hidup Islam, adalah kerana kelainan maksud dan perbezaan bahasa dalam bahasa kita sendiri. Contohnya kalau orang tanya "kau agama apa?" lantas yang ditanya akan menjawab "aku agama Islam". Tetapi tahukah dia bahawa penyataan itu bermaksud juga sebagai "aku mengamalkan cara hidup Islam, aku mengamalkan kehidupan yang selamat, aku ihsan sesama makhluk, aku berusaha kerasa mengamalkan sifat Rasul Muhammad".

Jadi wajarkah seseorang yang kaki mabuk mengaku begitu? Ianya akan berbunyi seperti ini "aku kaki mabuk tapi aku mengamalkan cara hidup yang selamat". Gila! Kalau begitu kefahaman kau tentang agama yang syumul ini, lebih baik kau tak payah mengaku kau Islam. Ibarat kau mengaku vegetarian tapi kau makan daging. Memalukan pengamal yang lain sahaja.

Bukan mahu nerakakan orang yang suka minum arak. Bangsa lain dan penganut agama lain jangan berkecil hati. Ajaran Islam ni sebenarnya ada kesan dan implikasi dalam setiap kewajipan dan larangannya. Tapi masalahnya didikan tentang kesan dan implikasi ini kurang diceritakan atau disampaikan oleh ustat-ustat mahupun asatizah-asatizah diluar sana. Orang muda bukan semua mahu dengar dalil-dalil dan alasan ke neraka ataupun ke syurga.

Pendakwah perlu lebih progresif dalam berdakwah. Contohnya bercerita tentang kesan buruk sekiranya minum arak. Kalau minum arak, boleh hilang kesedaran diri dan pemikiran akan menjadi diluar kawalan. Kemalangan boleh berlaku sekiranya memandu didalam keadaan ini. Tambahan pula ianya boleh merosakkan buah pinggang dan organ lain seperti hati. Orang muda mahu dengar kesan dan implikasi seperti ini. Bukannya jawab balas siapa pandai dalil itu dalil ini memenangkan mazhab siapa yang power.

Zalim disini membawa erti menganiaya diri sendiri seperti minum arak (merosakkan tubuh sendiri), melakukan maksiat (perkara yang boleh mendatangkan mudarat kepada masyarakat) dan lain-lain. Sekiranya hari ini ada orang tanya apa agama kau, beranikah kau mengaku, yang kau seorang muslim yang mengamalkan cara hidup Islam? Kalau rasa serba-salah, itu tandanya masih ada perkara tak betul yang kau selalu buat.

Apa yang kita semua perlu tahu adalah, orang mengaku Islam belum tentu mukmin (beriman). Semoga selepas ini, kalau kita mengaku sebagai "orang Islam", memang benar-benar bermaksud kita ini memiliki pegangan yang teguh, berusaha untuk jadi insan yang baik, hebat dalam pelbagai hal, dan paling penting :


Lelaki Ini Mengaku Boleh Betulkan Slipped Disc Hanya dengan Menggunakan Tukul dan Sebatang Kayu

Menurut Dr. Ahmad Mahyuddin, seorang pakar pembedahan ortopedik dari Hospital Sultan Haji Ahmad Shah, Temerloh, Pahang, slipped disc merujuk kepada bahagian disk atau kusyen pelapik tulang belakang yang beralih tempat, membonjol ke belakang lantas menekan bahagian saraf tunjang (spinal cord) atau saraf akar (nerve root) tulang belakang pesakit.

Antara rawatan yang diberikan kepada pesakit pada peringkat awal adalah dengan menjaga sahaja postur tulang belakang dengan baik. Pesakit juga akan diberi ubat tahan sakit dan ubat anti-radang untuk membantu mengurangkan kesakitan.

Pesakit yang mengalami slipped disc perlu menjalani beberapa  sesi fisioterapi termasuk menggunakan kaedah haba (heat therapy) dan ultrasound. Di sana, pesakit akan diajar senaman ringkas bagi menguatkan otot belakang. Bagi sesetengah pesakit pula, teknik lumbar traction (menarik pinggang pesakit dengan pemberat bagi meregangkan ruas antara tulang belakang pesakit) didapati turut membantu.

Sekiranya slipped disc melarat dan menekan saraf, ia boleh menyebabkan kaki menjadi kebas dan lemah. Pada peringkat ini, pembedahan mungkin perlu dilakukan bagi membebaskan saraf yang tertekan. Walau bagaimanapun, kurang dari 10 peratus pesakit sahaja yang memerlukan pembedahan.

Walau bagaimanapun semalam, seorang lelaki berani yang dipanggil "Ustaz Rosdi" telah memuatnaik tiga video dengan caption 'Alhamdulilllah dah berjaya betulkan empat disc tulang belakang' yang menunjukkan dia sedang melakukan operasi ke atas seorang pesakit. Setelah melukis dan melabelkan tulang belakang pesakit, dia akan mengetuk-ngetuk bahagian belakang pesakit menggunakan tukul dan sebatang kayu.

Beberapa hari sebelum itu, "Ustaz Rosdi" juga telah memuatnaik satu video membetulkan tulang belakang di pangkal leher seorang pesakit.

Tim Iluminasi membuat sedikit penyelidikan dan mendapati "Ustaz Rosdi" sebenarnya sudah lama berkecimpung dalam arena perubatan secara tidak bertauliah ini. Pada tahun 2011, dia telah melakukan pembedahan secara terbuka ke atas seorang warga tua yang dikhabarkan mengalami ketumbuhan di bahagian leher.

Wallahualam apa yang terjadi kepada pakcik itu selepas pembedahan itu. Jika ada sesiapa mengenali pakcik ini, harap boleh hubungi kami. Kami nak interview sikit.

Selain menjadi "doktor bedah" dengan melakukan surgeri tanpa bius dan di dalam persekitaran yang mencurigakan, "Ustaz Rosdi" juga mahir dalam perubatan Islam. Dia pernah melawan hantu secara beramai-ramai di Pulau Pangkor sekitar tahun lepas.

Hebat betul lelaki ini, serba tahu dan serba boleh! Dunia mistik dan dunia nyata semua dia boleh tapau.

Sememangnya Allah menyuruh kita berikhtiar dan berusaha untuk mencari jalan penyelesaian sekiranya menghadapi masalah. Kalau benar kita nak ikhtiar melalui perubatan tradisional/Islam, maka carilah ustaz yang betul. Dan biarlah doktor bertauliah di hospital yang membuat pembedahan ke atas anda kerana keadaan di sana lebih selamat dan terjamin sekiranya berlaku sebarang komplikasi.


Kismis BUKAN Makanan Sunnah. Fikir Panjang Sebelum Beri Anak Makan Kismis!

Sejak makanan sunnah menjadi popular dan sering dikomersialkan, ramai betul ostad/ostazah berniaga produk yang dikatakan mengandungi bahan makanan sunnah dan dibacakan pelbagai ayat-ayat Al-Quran untuk memberi jaminan akan tahap halalan thoyyiban produk itu.

Kita juga selalu dengar, makan kismis boleh menguatkan memori. Tambahan pula, dikhabarkan kismis adalah salah satu makanan sunnah kegemaran Rasulullah SAW.

Maka, berbondong-bondonglah peniaga yang mula mengkomersialkan produk kismis yang adakalanya dicampur dengan makanan sunnah lain atau dibaca ayat-ayat tertentu. Dijual pula dengan harga yang mungkin cekik darah sehingga puluhan ringgit hanya kerana nilai "Islamik" yang terdapat pada produk itu.

Tetapi sebenarnya menurut Dr. MAZA, tidak ada dalil sahih pun yang mengiyakan dakwaan itu:

Penceramah terkenal, Dr. Danial Zainal Abidin juga telah membuat ulasan tentang dakwaan kismis sebagai makanan sunnah. Menurut beliau, ini hanyalah doktrin yang digunakan oleh penunggang agama yang hanya ingin mengaut keuntungan. Tonton sendiri komen beliau mengenai isu ini:

Jadi, sekarang sudah terbukti bahawa kismis bukanlah sejenis makanan sunnah mahupun makanan yang mampu meningkatkan daya ingatan.

Namun tidak dinafikan, kismis adalah sejenis makanan sihat kerana kandungan vitamin dan fibernya yang tinggi. Tapi sejauh manakah fakta 'sihat' ini benar? Kalau sihat, maknanya bolehlah makan dengan banyak setiap hari kan? Nanti, sabar dulu.

Adakah anda tahu bahawa kismis dan buah-buahan kering secara umumnya mengandungi kandungan gula yang amat tinggi?

Dr. Saara Sabir, seorang doktor gigi dari Deane Dental Practice, Lancashire, United Kingdom berkata kismis boleh menyebabkan kerosakan gigi pada anak-anak sekiranya diambil dengan tidak terkawal. Ibu bapa sering menyalahtafsir buahan kering sebagai menyihatkan lalu diberi secara berlebihan pada anak-anak.

Kandungan gula terkonsentrasi dalam kismis boleh memudaratkan gigi si kecil. Tambahan pula, tekstur kismis yang melekit akan tersepit di antara celahan gigi apabila dimakan.

Sekiranya gigi tidak digosok dengan betul, bakteria pada gula boleh merosakkan gigi untuk tempoh yang panjang. Ini adalah salah satu faktor penyebab 1 daripada 8 orang kanak-kanak mengalami kerosakan gigi teruk.


Kenali warna dan jenis najis bayi serta langkah yang perlu diambil

Secara umumnya, seorang bayi sememangnya akan membuang air dengan kerap setiap hari. Pada usia beberapa hari kelahirannya, bayi sudahpun mula membuang najis yang digelar meconium yang berwarna hijau gelap atau kehitaman.

Setelah beberapa ketika dan bayi pun mula menyusu dengan lebih kerap, bayi akan membuang air sehingga 5-6 kali sehari. Najis yang dikeluarkan pula bergantung kepada penyusuan bayi itu. Sebagai contoh, najis bayi yang diberikan susu ibu secara eksklusif adalah tidak sepekat najis bayi yang diberi susu formula.

Soalan yang sering ditanyakan oleh ibu bapa yang pertama kali mempunyai anak ialah "Anak saya macam cirit je. Normal ke najis anak saya ni?" Untuk pengetahuan anda, warna najis bayi seringkali dalam tona kuning mustard, perang hingga kehijauan. Tekstur najis pula akan berubah-ubah mengikut susu atau makanan yang dimakan oleh bayi.

Akan tetapi sekiranya warna najis bertukar menjadi hitam pekat, cerah putih atau ada palitan merah seperti darah, sila segera berjumpa dengan doktor anda. Begitu juga sekiranya najis bayi anda keras berketul-ketul seperti najis arnab dan berwarna gelap, ini mungkin disebabkan anak anda mengalami sembelit. Hentikan makanan/susu yang baru diperkenalkan serta-merta.

Bagi bayi berusia bawah 6 bulan yang diberikan susu formula, cuba tukar susu formula ke jenama/jenis yang lain. Manakala bagi bayi 6 bulan ke atas, pastikan bayi minum banyak air dan makan makanan yang tinggi serat seperti buah prun, pisang dan epal. Sekiranya najis bayi berdarah, sila ke klinik atau hospital dengan segera untuk berjumpa doktor.

Sekiranya anak anda mengalami cirit-birit yang kronik, dinasihatkan agar anda berjumpa doktor dengan segera untuk memastikan bayi tidak dijangkiti virus atau bakteria berbahaya. Bawa sekali lampin atau pampers mereka yang berisi najis untuk ditunjukkan kepada doktor.

Sebagai ibu bapa, anda harus lebih peka dan prihatin terhadap sebarang perubahan pada anak anda. Apabila memperkenalkan sesuatu makanan yang baru, perhatikan najis mereka dengan lebih kerap untuk mengetahui kesesuaian makanan itu dengan sistem penghadaman mereka.

Pendek kata, kalau ada rasa tak sedap hati walaupun sebesar kuman, terus bawa anak cepat-cepat jumpa doktor. Lebih baik mencegah daripada anda terpaksa menangis tidak berlagu di kemudian hari.


Wow! Ibu Gigih ini Hebat Menukar Makanan Biasa Menjadi Karakter Kartun Kegemaran Anaknya

Jika ibu-ibu lain gigih membuat bekalan bento untuk anak-anak, ibu ini pula gigih menukarkan makanan anaknya dalam bentuk karakter kartun terkenal.

Laleh Mohmedi, 31, tinggal di Melbourne, Australia bersama anaknya, Jacob, yang berusia 5 tahun. Dia bekerja sebagai seorang konsultan pengrekrutan perubatan yang sentiasa menyokong pemakanan sihat daripada sumber organik.

Semua ini bermula apabila dia sukar memberi makanan seimbang kepada anaknya yang cerewet. Jadi, dia cuba untuk mendekorasikan pinggan si kecil dan mengubah lempeng biasa ke dalam bentuk singa dan ternyata Jacob amat menggemarinya. Kini, ia sudah menjadi rutin setiap malam sebelum tidur, Jacob akan memberitahu ibunya karakter kartun apakah yang ingin dimakan keesokan hari.

Jacob juga pernah meminta ibunya membuat makanan berbentuk Michael Jackson!

Ada sesetengah ibu yang melihat seni makanan Laleh ini dan berfikir, "Wuishhh. Mana ada masa nak buat semua ni!" Jangan risau. Laleh hanya meluangkan 20-35 minit sahaja untuk menyediakan setiap hidangan, bergantung kepada tahap kesukaran.

Ibu muda ini juga telah membuat satu akaun Instagram khas untuk memaparkan seni dan kreativitinya setiap hari untuk dijadikan inspirasi oleh ibu-ibu lain. Anda boleh follow Laleh di Instagram.


20 Kemahiran Asas Survival Wajib Diajarkan Pada Anak Anda

Ramai ibu bapa zaman kini lebih fokus untuk mengajar anak kemahiran membaca, menulis dan mengira dengan cepat. Kebanyakannya lebih bersifat education-orientated namun mereka terlupa bahawa kemahiran asas lain dalam kehidupan juga adalah sama penting.

Sekiranya ibu bapa mengabaikan kemahiran-kemahiran asas ini, bagaimana anak nak survive dalam kehidupan yang penuh pancaroba? Jangan salahkan anak jika mereka menjadi manja terlampau. Ibu bapa sendiri yang tak pernah ajar mereka basic survival skills, manalah mereka nak tahu.

Oleh itu, mulakanlah mengajar anak anda kemahiran-kemahiran berikut untuk masa depan yang lebih cerah:

Ibu bapa perlu melibatkan anak secara aktif dalam tugas membeli barang dapur, menyediakan bahan dan memasak menu yang sihat kerana ini merupakan salah satu kemahiran paling asas dalam hidup seseorang. Tak payah lah harap boleh terus level Masterchef, buat yang senang-senang aje pun dah ok. Pada usia 12 tahun, anak-anak sepatutnya sudah pandai memasak menu mudah seperti pasta dan telur dadar.

Ajar anak dari usia seawal 4-5 tahun supaya membawa sendiri pinggan makan ke sinki dan bantu ibu bapa untuk mengelap dan membersihkan segala tumpahan di atas meja makan.

Mulakan mengajar anak dengan membasuh pinggan dan cawan plastik. Apabila genggaman mereka sudah agak stabil, boleh mula membasuh pinggan kaca atau seramik. Pastikan segala kotoran dan buih sabun dibilas dengan bersih.

Ajar anak untuk menyapu dan mengvakum bilik mereka. Dengan cara ini, mereka akan menjadi lebih bertanggungjawab dan anda pun akan mempunyai lebih banyak masa untuk diluangkan bersama keluarga.

Tukar cadar, sarung bantal dan duvet. Ajar mereka cara menarik cadar dengan kemas dan menyusun bantal dengan tersusun. Pastikan mereka mengemas katil setiap hari.

Tugas mendobi kini menjadi semakin mudah dengan mesin basuh automatik, cuma perlu tekan butang 'on' dan tuangkan serbuk pencuci sahaja. Namun, anda masih perlu mengajar anak untuk mengasingkan baju kotor mengikut warna dan fabrik. Mereka juga perlu meleraikan segala pintalan di baju sebelum dimasukkan ke dalam mesin basuh.

Mereka perlu tahu cara menyidai yang betul supaya pakaian boleh kering dengan cepat dan sekata. Begitu juga dengan melipat baju. Anak-anak perlu diajar cara melipat pakaian dengan betul supaya tiada kedutan dan baju boleh terus dipakai tanpa perlu menggosok.

Anda boleh mula mengajar anak menggosok baju sekitar usia 10 tahun. Namun anda perlu berhati-hati dan memastikan mereka faham bahawa seterika itu panas dan perlu berwaspada semasa menggunakannya.

Lakukan kerja-kerja do-it-yourself (DIY) yang boleh diselesaikan sendiri tanpa mengupah orang lain. Minta bantuan anak anda untuk menggantung gambar, menukar tombol pintu dan membaiki perkakas dan perabot kecil.

Anda boleh mengajar anak mengepam tayar basikal yang telah pancit atau menukar tayar yang telah botak.

Anak-anak kini dibesarkan dalam suasana yang penuh dengan teknologi di mana mereka kurang memerlukan kemahiran menulis. Jadi, ajar anak anda menulis dengan baik. Mulakan dengan menulis sepucuk surat atau kad ucapan kepada saudara ataupun boleh berikan satu diari kepada anak untuk mencatat aktiviti hariannya.

Buat aiskrim sebenarnya adalah semudah A,B,C. Hanya perlukan jus buah, sedikit air dan peti sejuk. Atau boleh tonton video ini dan saksikan sendiri seorang kanak-kanak membuat aiskrim dengan mudah. Anda boleh jadikan ini aktiviti mingguan dengan anak dan biar mereka berfikir secara kreatif untuk mengolah resepi tersendiri.

Ada segelintir anak-anak yang masih tidak tahu memotong kuku dengan betul walaupun sudah masuk sekolah menengah. Ibu bapa perlu mengajar anak-anak supaya mereka sentiasa menjaga kebersihan dengan memastikan kuku sentiasa pendek.

Kemahiran seni dan kraftangan juga penting untuk motor skill yang lebih baik. Ajar anak cara membalut buku atau hadiah dengan cantik dan kemas. Biarkan mereka memilih corak pembalut yang disukai supaya mereka lebih tertarik untuk membuat tugas ini sendiri. Suruh mereka letakkan riben sebagai sentuhan terakhir supaya nampak lebih menarik.

Anak-anak akan membesar menjadi seorang yang boros dan tidak tahu kepentingan wang sekiranya tidak diasuh dari awal. Ajar anak-anak cara menguruskan wang dengan baik dan sebaiknya mulalah menabung wang saku jika mereka inginkan sesuatu.

Kejadian menculik kanak-kanak, perogol dan kaki buli di sekolah cukup sinonim dengan masyarakat kita kebelakangan ini. Penting sebenarnya belajar seni mempertahankan diri untuk mengelakkan diri daripada serangan orang jahat seperti ini. Sekiranya ibu bapa tak pandai nak ajar anak teknik-teknikself-defense, bolehlah daftarkan mereka masuk kelas taekwondo atau silat.

Biar anak anda lihat sendiri bagaimana pokok yang mereka tanam membesar hari demi hari. Ajar mereka bagaimana benih boleh bercambah, faktor yang mempengaruhi pertumbuhan pokok dan rekodkan tumbesaran pokok itu. Minta anak menamakan pokok itu dan anggap ia sebagai 'pet' atau tumbuhan peliharaan mereka yang perlu dijaga setiap hari.

Membakar roti dan kek merupakan salah satu cara agar seluruh ahli keluarga dapat berkumpul meluangkan masa bersama-sama. Tak perlu berhabis duit makan kek mahal di kedai. Buat sendiri bersama anak-anak. Walaupun hasilnya tak sesedap yang dijual di kedai, namun setiap orang akan berasa puas hati sebab dapat kemahiran buat kek atau roti from scratch!

Ajar anak untuk menepati masa. Dalam konteks ini, ibu bapa sendiri perlulah menjadi role modelyang baik kepada anak-anak. Tiba awal sekurang-kurangnya 5 minit sebelum apa-apa janji temu. Jangan pernah biarkan mereka sampai lewat ke sekolah dan jangan gunakan alasan trafik sesak sekiranya lambat.

Didik mereka supaya mudah bangun pagi dan buat satu jadual rutin untuk mereka penuhi. Ajar mereka cara membaca jadual waktu kelas dan minta mereka mengemas sendiri buku mengikut jadual setiap hari.

Ajar anak cara merawat luka kecil akibat terjatuh atau cara mengecutkan benjolan akibat terhantuk.

Selain itu, anda juga boleh mengajar anak cara menguruskan situasi cemas dengan menghafal nombor telefon ambulans, polis atau memanggil saudara berhampiran. Ini amat berguna sekiranya ibu atau bapa tiba-tiba jatuh sakit dan tidak sedarkan diri di rumah.

Bila dah ada kemahiran-kemahiran macam ni, nanti mak ayah pun tak risau dan boleh berlapang dada kalau anak kena tinggal di asrama atau dah masuk kolej. Pandai berdikari.


Tahap Kesederhanaan Dalam Islam : Apa Itu Zuhud?

Kita selalu terkejut dengan perkara yang di luar jangkaan kita. Ustaz pakai kereta mewah, benda luar biasa. Ustazah make up wajah, benda luar biasa. Ustaz dan Ustazah buat duit dari ceramah, benda luar biasa. Apabila kedua-dua perkara itu digabungkan, masyarakat ramai yang memandang sinis perbuatan mereka itu.

Malahan, Dr.Muhaya pada 2013 pernah dilanda kemarahan apabila bergambar depan kolam renang di rumah, sambil mengajak orang bersabar dengan kos kenaikan sara hidup. Persepsi kita itu tidak membuatkan apa yang dia cakap tu salah,  cuma dah jadi kebiasaan orang kita selalu nampak salah pada orangnya dan bukan pada mesej yang hendak disampaikan, kerana pada kita ini semua cakap tak serupa bikin.

Mesej yang nak disampaikan dia tak dengar kerana dia lebih melihat apa latar belakang penyampai mesej itu."Dr.Muhaya ada hati nak nasihat orang bersyukur dan bersabar? Dia boleh la, posing depan kolam renang, rumah besar, makan cukup, sekali buat operasi lasik caj RM7000."

Ayat standard kita lah tu, kita anti betul orang yang cakap tak serupa bikin. Suruh wasattiyah, syukur, sabar, tapi dia sendiri hidup mewah. Benda tu dah jadi satu kesalahan pula pada pandangan kita. Padahal, kita yang salah. Salahnya kita di situ, kita letakkan standard yang kita tetapkan pada orang lain dan kita marah jika orang tersebut tidak memenuhi standard yang kita dah tetapkan.

Tahap sederhana sesama kita tak sama. Zuhud kita tak sama. Antara kita pun berbeza tahap-tahap kemampuan kita. Oleh kerana jiwa kita ini kecil dan keupayaan kita lemah, kita tuduh orang-orang ini "cakap tidak serupa bikin." Melompatlah kita apabila kita nampak sesuatu perkara yang berlaku dan berada di luar standard jangkaan kita, seperti tudung RM800 sold out, kelas Quran di udara harga beribu atau orang Melayu makan wagyu steak sekeping harga RM250. Kita rasa perkara tu membazir.

Ada orang rasa RM5 besar dah, ada orang rasa RM50 besar dah, ada orang RM500 macam RM5 pada dia. Kesederhanaan kita tidak sama tahapnya tetapi, syukur kita tahapnya sama. Hakikatnya, orang yang punya pendapatan sebulan RM1000, RM1500, RM6000, RM25,000 atau RM48,999 sama saja jika kesemuanya reti mensyukuri apa yang dia dapat. Sayangnya zaman sekarang ni, bersyukur seolah dah jadi satu perkara yang susah, kerana kita terlalu asyik nak melawan. Bersyukur pula, satu tindakan berserah yang membuktikan kita lemah.

Amalkan begitu, akan jadilah kita satu masyarakat yang tak pernah rasa cukup, yang ada sikit sentiasa mahu lebih sikit, yang dah dapat besar sentiasa cari jalan nak lagi banyak. Kerana itulah apabila diminta bersabar dengan beban kehidupan dan diberikan nasihat yang sebenarnya baik, kita maki tukang nasihat hanya kerana kita nampak dia hidup senang. Kita pandang perkara lain yang sebenarnya tak patut jadi fokus kita.

Latihlah diri kita untuk tukar minda kita kerana perasaan tu, memang akan ada kat kita semua. Saya pun sama. Apatah lagi dalam zaman media sosial di mana ramai yang tayang apa dia buat, apa dia beli dan apa dia ada.Kita pula, "hanya mampu begini." Padahal, ada satu sahaja yang penting sebenarnya; adakah anda bahagia dengan apa yang anda ada?


Imbas Kembali Isu Kenaikan Caj Rawatan Hospital Kerajaan

Sebagai warganegara Malaysia, kita sebenarnya amat beruntung kerana sistem perubatan kita melalui hospital dan klinik, banyak disokong oleh kerajaan kita. Walaupun begitu, jika diteliti perkembangan semasa ekonomi kita, nampak seolah-olah tak mustahil suatu hari nanti akan tiba masanya bila kerajaan sudah tidak mampu lagi menampung kos perubatan kita atas beberapa faktor.

Faktor yang memainkan peranan utama adalah peningkatan jumlah penduduk negara yang kini sudah pun mencecah 32 juta orang. Ini belum lagi mengira faktor kekukuhan ekonomi negara kita, faktor kadar tukaran ringgit dengan negara pembekal ubat-ubatan dan juga faktor kos pengurusan badan perubatan yang akan terus meningkat.

Semua faktor-faktor di atas memainkan peranan yang cukup besar dalam meningkatkan kos perubatan yang pada kita agak kurang membebankan,yang telah pun kita rasai sekian lama.

Keperluan untuk mempunyai insurans individu semakin hari semakin meningkat kerana kos perubatan semakin hari semakin mencanak naiknya. Adakah negara kita akan mengamalkan sistem ObamaCare yang diamalkan di Amerika Syarikat dalam membantu mengawal kos perubatan yang makin tinggi atau kita akan terus menggunakan sistem sedia ada, di mana berlakunya subsidi terus ke atas kos perubatan yang membantu menurunkan kadar caj rawatan?

Adakah anda tahu pada bulan Disember 2016, kerajaan telah mengumumkan kadar baru caj perubatan yang dinaikkan? Demi menjaga kebajikan 1.97 juta pesakit yang menjadi pesakit kelas 3, kerajaan tidak menaikkan caj kelas 3 dan hanya mengolah naik caj untuk kelas 1 dan 2 yang melibatkan hampir 32 ribu orang pesakit seluruh Malaysia.

Jika dilihat, kenaikan tersebut sepatutnya tidak membebankan kerana majoriti pesakit atau 98.4% di Hospital Kerajaan tidak terlibat dalam kenaikan. Kenaikan paling banyak melibatkan pesakit kelas 1 dan kelas 2 secara amnya, tetapi kelas 1 mengalami kenaikan lebih berbanding kelas 2.

Jawapannya, tidak membebankan kerana jika dibandingkan dengan caj yang dikenakan oleh pihak hospital swasta, caj yang ditunjukkan masih boleh dikatakan munasabah untuk seluruh warganegara walaupun dia memilih untuk wad kelas 1. Untuk bersalin secara bedah atau c-section sekalipun, amaun RM1200 (tidak termasuk caj wad) yang dikenakan amat berpatutan jika dibandingkan dengan caj hospital swasta yang mungkin mencecah RM10 ribu ringgit.


Idea Sarapan Luar Biasa Untuk Anak Anda

Selalunya ibu-ibu di Malaysia ni masak sarapan tinggi karbohidrat sebab nak beri anak tenaga. Nasi lemak, mi goreng, nasi goreng. Tapi cukupkah segala nutrisi yang diperlukan dalam masakan anda tu?

Kadang-kadang tu pulak kalau tak sempat masak, bagi anak makan semangkuk bijirin sarapan dengan susu ataupun sapu jem buat sandwic dua keping saja.

Kalau terlambat bangun terus kelam-kabut, langsung tak bagi anak sarapan.

Walau bagaimanapun, seorang bapa telah berkongsi gambar menu sarapan yang diberikan kepada anaknya sebelum ke sekolah. Sungguh memeranjatkan kerana sarapan penuh khasiat itu mengandungi bahan-bahan organik selain mewah.

"Telur organik dengan sos chimmichurri, broccolini, daging bakon, salad, avokado, telur ikan, salad kraut."

Pete Evans, hos terkenal bagi rancangan TV "My Kitchen Rules," merupakan seorang pengamal makanan paleo yang tidak menggunakan langsung makanan proses dalam masakan dan banyak makan sayur, daging dan bijirin. Beliau juga seorang chef bertaraf dunia yang suka mempromosikan makanan sihat.

Nampak macam renyah dan mahal sangat, tapi kalau dah dia mampu, apa salahnya kan? Anak-anaknya pun dah memang biasa dan suka makanan sihat seperti itu.

Apa pendapat anda? Boleh ke kalau cuba buat sarapan macam ni setiap pagi?


10 Negara ini Beri Cuti Bersalin Terpanjang dalam Dunia

Di Malaysia, ibu yang baru melahirkan berhak mengambil cuti minimum selama 60 hari dari tarikh bersalin. Walau bagaimanapun ada sesetengah syarikat yang bermurah hati memberikan cuti 90-120 hari kepada pekerja. Tapi tahukah anda, ada negara yang beri cuti sampai setahun untuk mereka yang baru melahirkan anak?

Ibu mengandung di negara ini boleh mula mengambil cuti materniti seawal 7 minggu sebelum tarikh dijangka bersalin. Kemudian kerajaan membiayai 16 minggu cuti bersalin berbayar melalui satu geran yang tidak mengira sama ada ibu itu seorang pelajar, penganggur atau bekerja sendiri.

Selepas anak menjangkau usia 3 tahun, ibu bapa juga dibenarkan untuk mengambil cuti menjaga anak di mana mereka boleh membahagikan masa antara keluarga dan kerja. Cuti khas ini hanya dibenarkan sehingga anak berusia 8 tahun.

Ibu bapa di Sweden dibolehkan mengambil cuti sebanyak 480 hari pada kadar 80% bayaran gaji. Ini tidak termasuk 18 minggu cuti bersalin yang diberikan khas untuk ibu. Para bapa mendapat cuti khas paterniti sebanyak 90 hari kerana kerajaan Sweden memberi pendekatan bahawa bapa juga perlukan masa untuk lebih akrab dengan anak dan ibu juga memerlukan perhatian dari si bapa selepas bersalin.

Di Iceland, kedua-dua ibu bapa boleh membahagikan sama banyak cuti bersalin sebanyak 9 bulan. Setiap seorang ibu dan bapa mendapat 3 bulan cuti dan mereka boleh berbincang bagaimana mahu membahagikan baki 3 bulan selebihnya.

Setiap ibu bapa dibayar 80% daripada gaji mereka sepanjang tempoh bercuti.

Ibu di Denmark mempunyai cuti materniti sebanyak 18 minggu : 4 minggu sebelum tarikh bersalin dan 14 minggu selepas bersalin. Mereka juga dibayar gaji penuh sepanjang tempoh bercuti.

Semasa dalam tempoh 14 minggu itu, bapa boleh memilih untuk mengambil cuti 2 minggu secara berterusan pada bila-bila masa.

Kemudian, kedua-dua ibu bapa boleh membahagikan 32 minggu cuti tambahan. Mereka juga ada pilihan untuk memanjangkan cuti bersalin sekiranya anak atau ibu bapa jatuh sakit.

Para ibu dibenarkan mengambil cuti 20 minggu dan dibayar gaji penuh selepas melahirkan.

Setelah itu, mereka juga boleh mengambil cuti tambahan selama setahun, namun pampasan bayaran akan berkurangan secara berperingkat. Pada 26 minggu pertama mereka masih menikmati bayaran gaji 100%, diikuti bayaran gaji sebanyak 60% dari minggu 27 hingga 39 dan akhirnya dikurangkan menjadi 30% pada minggu selebihnya.

Kerajaan Belgium memberi cuti sehingga 15 minggu untuk ibu yang melahirkan. Pada 30 hari pertama anak dilahirkan, mereka dibayar 80% daripada gaji dan 75% untuk waktu cuti selebihnya. Mereka juga mempunyai pilihan untuk mengambil cuti part-time selama 8 bulan jika tidak mahu menggunakan cuti berterusan selama 15 minggu ini.

Bapa pula menerima cuti sebanyak 10 hari dan 3 hari daripadanya dibayar 100%. Baki 7 hari itu akan dibayar 82% sekiranya dihabiskan dalam masa 4 bulan.

Dalam artikel sebelum ini, kerajaan dari wilayah Baltik ini telah tersenarai sebagai salah sebuah negara yang menawarkan sistem pendidikan terbaik di dunia. Selain pendidikan, negara ini juga menawarkan polisi cuti bersalin yang terbaik untuk mereka yang sudah berkeluarga.

Ibu-ibu di Estonia diberikan cuti 140 hari yang dibayar gaji penuh yang boleh diambil seawal 30-70 hari sebelum due date. Para bapa pula diberi cuti paterniti sebanyak 2 minggu.

Selepas cuti bersalin tamat, kedua-dua ibu bapa diberikan cuti tambahan sebanyak 435 hari untuk dikongsi bersama dengan bayaran gaji yang dibayar secara purata.

Kerajaan Norway sememangnya terkenal dengan polisi mereka yang amat fleksibel dan amat menjaga keharmonian hidup rakyat. Ibu-ibu di negara Scandinavia ini boleh memilih cuti bersalin selama 35 minggu dibayar penuh atau 45 minggu dengan bayaran 80% gaji.

Di Hungary, ibu boleh mengambil cuti selama 24 minggu yang dibayar sebanyak 70%. Cuti ini boleh bermula seawal 4 minggu dari tarikh dijangka bersalin. Bapa pula diberikan cuti seminggu yang dibayar penuh.

Selepas habis cuti bersalin, ibu bapa boleh mengambil cuti tambahan selama 156 minggu yang boleh dikongsi bersama dengan bayaran 70% daripada gaji.

Negara-negara Nordic dan Scandinavia sering mendapat perhatian dengan polisi terbaik mereka, namun negara ini mungkin dapat mengatasi semua negara!

Ibu di Lithuania boleh mengambil cuti 18 minggu dibayar penuh, bapa pula diberi cuti selama 4 minggu. Kemudian mereka diberi cuti tambahan selama 156 minggu untuk dikongsi.

Untuk cuti tambahan tersebut, pasangan boleh memilih sama ada mereka ingin dibayar penuh sehingga anak berumur 1 tahun (52 minggu) atau dibayar 70% sehingga anak berumur 2 tahun (104 minggu). Minggu selebihnya adalah tidak dibayar.


5 Tips ke Supermarket atau Pasaraya bersama Anak Kecil

Bagi ibu bapa yang mempunyai anak kecil, anda mesti selalu rasa malas nak keluar rumah sebab rasa leceh bawa anak kan? Nanti ada la yang mengamuk, menangis, bergaduh, mintak beli macam-macam...betul tak? Tapi kadang-kadang terpaksa juga pergi sebab barang dapur dah habis ataupun ada barang terlupa nak beli. Cubalah beberapa tips ini untuk melancarkan tugas membeli-belah anda:

Kalau anda tidak bekerja, bolehlah membeli barang pada hari minggu ataupun semasa anak ke sekolah. Sekiranya anda hanya mengharapkan cuti hujung minggu je untuk membeli barang, pergilah ke pasaraya tu pada awal-awal pagi sejurus dibuka dan elakkan waktu puncak seperti tengah hari dan petang.

Anak anda masih dalam keadaan segar kerana baru bangun tidur dan kurang risiko untuk membuat perangai. Tapi kalau dia mengamuk pun, sekurang-kurangnya anda masih boleh bernafas dengan lega sebab tak ramai orang sangat.

Sebelum keluar, pastikan anak-anak telah makan dan mendapat rehat secukupnya.

Senaraikan barang-barang yang ingin dibeli mengikut kategori dan lorong di supermarket. Kenalpasti mana satu yang perlu dibeli terlebih dahulu dan atur perjalanan anda semasa dalam supermarket.

Jangan mudah terganggu dengan barang-barang yang tiada dalam senarai ataupun tertarik dengan promosi-promosi yang sedang dijalankan. Cepat-cepat beli, cepat-cepat keluar.

Anak-anak suka merasakan diri mereka penting dan gemar menjadi seperti orang dewasa. Beri mereka tugas seperti mencari barang, memotong senarai barang, mengira kuantiti, meninjau harga atau meneka apa yang ingin dibeli. Dengan ini, anda akan membuatkan aktiviti membeli-belah itu lebih menyeronokkan bagi mereka.

Biarkan anak-anak leka dengan makanan, minuman atau mainan kegemaran mereka. Ataupun anda boleh juga membeli semasa di kedai. Jika mereka nak beli itu, ini atau nak beli semua, beritahu yang mereka hanya boleh memilih satu (atau dua) sahaja. Beri mereka kata dua sama ada nak beli satu sahaja atau tak payah beli langsung.

Beritahu pada anak, mereka boleh menerima sejenis ganjaran sekiranya mereka tidak membuat perangai sepanjang membeli-belah. Tetapkan hadiah ganjaran yang anda rasakan sesuai seperti boleh membeli satu kon aiskrim, boleh naik satu pusingan ride mainan kanak-kanak ataupun boleh tonton Youtube di dalam kereta semasa perjalanan pulang.


10 Tips Kreatif Ketika Hiking Dan Berkemah (Camping)

Sejak kebelakangan ini, ramai betul orang muda yang suka mendaki dan pergi ke percutian berkhemah. Seperti menjadi satu trend baru untuk keluar beriadah menikmati keindahan alam di atas gunung atau di dalam hutan sambil bersantai bersama rakan-rakan. Tapi baguslah kalau nak mengikuti trend yang sihat begini. Jangan tiru trend yang tahapa-apa sudah la ye?

Memandangkan dah tulis berkenaan hiking dan camping ni, anda bolehlah guna tips dan idea berikut sebelum trip anda yang seterusnya:

Sekiranya anda terlupa bawa bahan penghidup api, gunakan keropok jagung seperti Doritos untuk memulakan nyalaan. Tapi kalau dah terbakar keropok tu, janganlah buat video viral cakap keropok tu mengandungi plastik pulak.

Sekiranya anda berdarah manis dan nyamuk amat tertarik dengan anda, campakkan sejambak ikatan daun sej ke dalam unggun api. Asap yang dihasilkan akan mencegah nyamuk daripada datang ke kawasan itu. Selain itu, tapak perkhemahan anda juga akan berbau wangi.

Telur amat senang pecah jika cara dibungkus tidak betul. Anda boleh isi telur dalam bekas seperti ini dan dikocak bersama bahan perasa siap-siap. Senang tak payah nak pukul-pukul telur dah nanti.

Sumbat kasut dengan kain atau baju untuk mengelakkan serangga atau haiwan kecil daripada masuk ke dalam kasut semasa anda tidur.

Apabila anda hendak memulakan api, boleh bakar terus karton telur beserta arang. Senang api menyala.

Nak membaca, nak memasak, nak pergi 'membuang' tengah malam buta pun senang dah bila ada lampu waterproof dan tahan lasak macam ni.

Kalau nak layan lagu semasa berkhemah, boleh guna tips ini untuk menguatkan bunyi, biar semua rakan dan segala haiwan pun dapat dengar lagu kegemaran anda. Pastikan cawan tu kosong dan tak berisi air kopi!

Pernah tak rasa stress bila guna lampu suluh biasa, sebab tak tahu nak suluh depan ke ataupun kat tanah/jalan yang anda nak pijak? Kalau beli lampu suluh macam ni, selesai masalah anda. Boleh nampak jalan di hadapan dengan jalan yang anda nak pijak.

Boleh gantung begini ataupun ikat di pokok menggunakan duct tape. Senang cari barang dan menjimatkan ruang!

Untuk mengelakkan mancis basah, simpan mancis dalam kotak Tic Tac dan DIY sedikit dengan melekatkan striker daripada kotak mancis yang asal ataupun boleh tampal kertas pasir.

Anda juga boleh menyimpan barang-barang kecil lain seperti pin rambut, earphone, rempah masakan dan alat menjahit dalam kotak Tic Tac.


Fahami Pelan Pembangunan Pendidikan Negara Kita

Pendidikan di negara memerlukan satu transformasi secara menyeluruh kerana sistem yang sedia ada perlu ditambah baik, selaras dengan kehendak masyarakat, pasaran dunia dan keperluan negara yang semakin bergerak ke arah teknologi dan perubahan moden. Apakah yang anda tahu berkenaan Pelan Pembangunan Pendidikan Malaysia atau PPPM?

PPPM sebenarnya telah pun berlangsung semenjak tahun 2013 lagi di mana sebuah pelan telah dirancang untuk diperkenalkan dan dijalankan sehinggalah tahun 2025. PPPM mengandungi tiga peringkat atau dipanggil sebagai Gelombang yang diharap dapat menukar, mengganti dan mengangkat sistem pendidikan sedia ada ke satu tahap yang mampu melahirkan pelajar yang cemerlang dalam semua aspek.

Gelombang 1 yang dilancarkan pada 2013 sehinggalah tahun 2015 memberi penekanan kepada menambah baik sistem dengan mempercepat perubahan kaedah pelaksanaan program yang telah digunapakai.Sepanjang tempoh pelaksanaan itu, fokus tertumpu kepada kaedah peningkatan kualiti pengajaran, melalui proses meningkatkan kualiti guru, meningkatan kualiti pengurusan sekolah dan meningkatkan kadar literasi Bahasa Melayu, Bahasa Inggeris serta numerasi.Sasaran Gelombang 1 adalah untuk setiap pihak yang terlibat mencapai sekurang-kurangnya tahap minimum dalam semua peringkat.

Menerusi Gelombang 2 yang bermula pada 2016 dan bakal berakhir pada tahun 2020, perubahan struktur pendidikan negara akan lebih tertumpu kepada mempercepat perjalanan perubahan kepada semua inisiatif yang sudah berjalan dalam Gelombang 1. Kesemua 410,000 guru dan 10,000 pengetua/guru besar akan diletakkan dalam pakej kerjayayang baharu dan ditambahbaik. kementerian Pendidikan pula akan melalui proses penstrukturan semula untuk memantapkan lagi perjalanan kerja. Langkah semakan ke atas standard matapelajaran akan dilakukan supaya selari dalam peningkatan keperluan mengenai pengetahuan, kemahiran dan nilai berdaya maju.

Gelombang 3 yang akan bermula pada tahun 2021 dan berakhir pada 2025 akan memfokus kepada anjakan ke arah kecemerlangan dengan peningkatan kecekapan operasi, di mana pada permulaan Gelombang ini, semua sekolah, guru dan pengetua/guru besar perlu menunjukkan prestasi melebihi standard minimum yang telah ditetapkan. Kementerian juga akan menganjakkan kebanyakan sekolah kepada model pengurusan berasaskan sekolah dan membangunkan model kejayaan sekolah berdasarkan inovasi dalam pengajaran, dalam usaha membangunkan sistem pengekalan kemajuan kendiri yang mampu untuk mencetuskan inovasi dan meningkatkan pencapaian yang lebih tinggi.

Sebagai sebuah masyarakat, kita mahu perubahan ke arah penambahbaikan terus berjalan tetapi kita perlu memahami yang satu perubahan sistem sebesar ini memerlukan masa yang panjang dan perancangan yang teliti bagi memastikan PPPM dapat dilaksanakan dengan jayanya. Apa yang diperlukan dari kita adalah sokongan dan sumbangan idea dalam membantu memastikan generasi masa depan Malaysia bukan sekadar mampu bersaing, malah tidak segan untuk menjadi percikan api yang memulakan sesuatu yang baru.


Bukan Semua Pemandu di Malaysia Setangkas Pemandu Formula 1

Memandu di Malaysia pula, tidak menyeronokkan. Ini semua kerana untuk perkara seperti aspek keselamatan dan memudahkan orang lain, kita tak dididik. Kena pandai-pandai ada kesedaran sendiri. Sayangnya, ramai sebenarnya kena didik, tapi tak mengaku perlu dididik khasnya dalam bab jarak pemanduan selamat. Susah nak sedarkan orang kita ni yang cucuk angin tak cool. Cucuk angin ni, menyusahkan orang.

Pemandu kereta jenis cilok kiri kanan juga tak cool, kerana anda membuatkan orang lain terpaksa brek. Bila kita terpaksa brek, orang belakang kena brek dan seterusnya itulah yang akan berturutan, saling brek membrek yang menganggu trafik.

Masalah paling besar kenapa memandu di negara sendiri ni macam lahanat rasanya, adalah kerana kita tak faham anggarkan jarak antara kita dengan kereta depan. Bila kita tak pandai, kita akan dekat dengan kereta depan dan hasilnya, emosi orang depan terganggu.

Ada kalanya, bila memandu, ada segelintir pemandu yang cara dia memandu tu steady dan konsisten, cuba la ekor belakang dia. Kita boleh rasa ketenangan dia tu lain macam. Rilek, tak marah-marah, tak ada tekanan untuk ke tepi, tak ada malaun nak high beam suruh ke tepi.

Rujuklah gambarajah yang disediakan untuk kenalpasti jarak selamat yang diperlukan untuk memberhentikan kenderaan mengikut kelajuan kemudian mula amalkan, supaya tidak lagi kedengaran berita beberapa buah kenderaan terlibat dalam satu kemalangan.Mula jarakkan kenderaan kita hari ini ye!